Энг қиммат ҳадя…. ёки журъатсиз болалар қандай пайдо бўлади? – Jurnalist\nЭнг қиммат ҳадя…. ёки журъатсиз болалар қандай пайдо бўлади?\nR S2020-11-03T10:48:46+05:003 Noyabr, 2020|Фарғона вил.|\n— Бола бўлмай ер ютгур, қайси гўрда қолдинг, касофат?\nЙўл ёқасида 5-6 яшар болакайни турткилаб кетаётган ёшгина жувон унга ҳайрат билан тикилган нигоҳларга эътибор бермади. Силкишлару ҳақоратлардан кўзи нам-ланган болакай онасига эргашди.\nМунтазам равишда ана шундай ҳақоратларни эшитиб улғайган бола эртага ўз фикрини айта олмайдиган, ҳаёти учун курашолмайдиган бўлиб қолмайдими? Шахс сифатида ўзини кўрсата олмай, бор аламини ичига ютиб, озгина бўлса-да, атрофдагилар тазйиқи, ҳақоратларини унутиш учун турли иллатларга йўлиқмайдими? Баъзи ота-оналар фарзанди болаларча хато иш қилиб, жаҳлини чиқарганда ана шундай бақиришга тушади.\n— Бақириш мурғак бола руҳиятига жароҳат етказади, ғурурини топтайди, — дейди болалар шифокори Юлдуз Ҳомидова. — Бу салбий ҳолатнинг оқибати бошида билинмаса ҳам, кейинчалик катта йўқотишлар билан юзага чиқади. Доимий қўрқувда юрган болалар ўртасида дудуқлик, эпилепсия, қандли диабет каби оғир турдаги касалликлар кўп учрамоқда.\nАёнки, болалар, биринчи навбатда, ота-онасининг гапириши, хатти-ҳаракати, юриш-туришидан «нусха» олади. Руҳиятшуносларнинг айтишича, шулар ичида энг тез ўзлаштириладигани бақириш экан. Ота-она боласига бирон ишни баланд овозда буюрса, бола буни қўрқитиш, дея қабул қилиб, ўзгаларга бақириш орқали гапини ўтказиш мумкин, деган хулосага келади. Кейин айтганини қилдириш учун бор овозда чинқиришни ўрганади.\n— Болага ёмон таъсир кўрсатадиган яна бир ҳолат — кўча-кўйда, бегоналар олдида уни жазолаш. Бундай фарзанд доим юрагини ҳовучлаб, нотўғри иш қилиб қўйишдан, бир қадам четга чиқиб кетишдан қўрқиб туради. Бундай муҳитда улғайган болакайлар келажакда жуда кам нарсага эришади, ҳеч қачон мустақил қарор қабул қила олмайди. Негаки, унинг руҳиятига (ота-она хатоси туфайли, албатта) қўрқув, ҳадик, журъатсизлик мустаҳкам ўрнашиб қолади,—дейди психолог Шуҳрат Ашуралиев.\nИшда кимдир таъбингизни хира қилган, йўлда кимдир ғазабингизни келтирган, идорада бошлиғингиз уришган, ишингиз бароридан келмаган бўлса, болада не айб? Озгина эътибор ва меҳрга муҳтож бола қаттиқ чарчаганингизни, у билан ўйнашга мажолингиз йўқлигини тушунмаслиги мумкин. Бу табиий, негаки у ҳали гўдак. Ўзингизга тегишли бўлган муаммоларни ҳеч қачон болага юкламанг. Болалар ҳам айни биз катталар сингари эътиборга, меҳрли муносабатларга муҳтожлар. Улар ҳам ранжийдилар, ўзларини айбдор ҳис этадилар, эзиладилар. Натижада ўзидан қониқмаслик ҳисси билан улғайган болалар умр бўйи кемтикликда яшайдилар.\nШунинг учун ҳам ота-оналар фарзандларига доимо ўрнак бўлишлари лозим. Чунки уларнинг болаларига аталган ҳадялари ичида энг қиммат ва зарурийси намуна орқали бериладиган гўзал тарбиядир.


УМРИНИ ТАРҒИБОТГА ТИККАН ИНСОН – Бухоро шифокори\nБош саҳифа > Без рубрики > УМРИНИ ТАРҒИБОТГА ТИККАН ИНСОН\nМақола сарлавҳасини ўқиб ажабланишингиз мумкин. Аммо, бу муболаға ҳам, бўрттириш ҳам эмас. Жамиятда шундай инсонлар борки, улар ўз ишини, касбини боласини, неварасини суйгандек ардоқлайди. Уни ривожлантираман, деб ўзини ўққа-чўққа уради. Бу йўлда ҳузур-ҳаловатидан, ҳатто орзуларидан кечишгада тайёр турадиган, кимнидир турткисига маҳтал бўлмай, ҳамиша олдинги қаторларда бўлишга интиладиган инсонлар борлиги барчамизга ибрат бўлгулик.\nИсмоил Мустафоев ҳақида ҳам ман шундай ташбеҳларни ишлатиш ўринли, деб ўйлаймиз. Болаларча содда табиатли, бароқ қошлари остидан кўзлари кулиб турган, йиллар қаддини букиб қўйганига қарамай кексаликни бўйнига олмаган, мудом эл-юрт корига ярашдек залворли юкни бўйнига олиб ҳаракатдан тинмаган бу отахон билан суҳбатлашар экансиз, бундан олам-олам завқ ва таассуротлар оласиз. У бормаган муассаса, қадами етмаган корхона-ташкилот қолмаган ҳисоб. Тарғибот унинг ҳаёт мазмунига айлангани боис, кексалик нафақасига чиққанига кўп йиллар бўлганига қарамай, одамларни соғлом турмуш тарзига даъват этишдан чарчамайди. Аҳамиятли жиҳати шундаки, Исмоил ака кимнингдир кўрсатмаси ёки талаби билан эмас, кўнгилли бўлиб, қайноқ нуқталарга йўл олади. Одамларни ичкиликдан, гиёҳвандликдан ва бошқа иллату касалликлардан сақланишга ундар экан, бунинг учун вилоятнинг энг узоқ нуқтасига боришга тўғри келса ҳам ҳафсала қилмайди.\nИсмоил Мустафоев 1937 йилда Бухоро шаҳрида таваллуд топган. Унинг болалиги Иккинчи жаҳон уруши даврларига тўғри келган. У яшаган оила кўп машаққатларни ва йўқотишларни бошидан кечирган. Ҳаётнинг оғир зарбалари уни бардошли ва интилувчан қилиб тарбиялади. Мактабда фанларни яхши ўзлаштирган ёш Исмоил спортга меҳр берди. Маҳалла болалари билан қўшилиб, турли тўгаракларга қатнади. Ўз даврида вилоят футбол командаси (собиқ “Динамо”, ҳозирги “Бухоро клуби”)да тўп ҳам сурди, футболчи сифатида яхши натижаларга ҳам эришган. Бироқ, у тиббиётнинг этагидан маҳкам тутишни лозим топди. 1962 йилда Тожикистон давлат тиббиёт институтини тугатгач, дастлаб ўша ерда қолиб республика руҳий асаб касалликлари шифохонасида нарколог-врач сифатида иш бошлади.\nОрадан уч йил ўтиб И.Мустафоев она шаҳрига қайтиб келди. Шу даврдан бошлаб то нафақага чиққунга қадар руҳий касалликлар диспансерида, шунингдек кейинчалик ташкил этилган наркология диспансерида нарколог-врач ҳамда бош врач лавозимларида ишлади. Ўтган йиллар давомида унинг тажрибасидан самарали фойдаланилди, тизимни ривожлантириш йўлида ижобий ишлар қилинди. Исмоил ака тақдири жар ёқасига бориб қолган қанчадан-қанча инсонларни ҳаётга қайтарди, уларга оёққа туриб олишга ва ҳаётдан баҳра олиб яшашга кўмаклашди. Ўйлаб қаралса, эллик йилдан зиёдроқ умри шу соҳани ривожлантиришга кетган экан.\nЎз вақтида Исмоил Мустафоев шаҳар кенгашига депутат ҳам бўлган. “Билим” жамияти лектори сифатида ўзини намоён этган. Маънавият жамияти томонидан бир неча марта Фахрий Ёрлиқ ва кўкрак нишони ҳамда вавилон ордени билан тақдирланган. Ҳукуматимиз ҳам отахоннинг меҳнатларини муносиб тақдирлади. Фидокорона хизматлари учун саломатлик посбонига “Соғлиқни сақлаш аълочиси”, “Меҳнат фахрийси” кўкрак нишонлари, 2-даражали “Соғлом авлод учун ордени” билан мукофотлади.\nИсмоил Муртазоевич Мустафоев 82 ёшни қаршилаган бўлишига қарамай, ҳамон ҳаракатда. Унинг шижоати ва фидокорлиги бугунги ёшларга ибратдир.\nОқтут, шотут ва тут шиннисининг фойдали жиҳатлари


Туркия куч ишлатиш тарафдори. Россия эса буни ўзига мослаб талқин қилмоқда | Qalampir.uz\nТуркия куч ишлатиш тарафдори. Россия эса буни ўзига мослаб талқин қилмоқда\nОлам\t02 Октябрь 2020 14:18 14800\nКеча, 1 октябрь куни Туркия Республикаси Ташқи ишлар вазири Мавлуд Човушўғлу ва Россия Федерацияси Ташқи ишлар вазири Сергей Лавров ўртасида телефон мулоқоти бўлиб ўтди. Мазкур мулоқот икки давлат оммавий ахборот воситаларида икки хил талқин қилинмоқда.\nРоссия Ташқи ишлар вазирлигининг расмий баёнотида қайд этилишича, суҳбатда Тоғли Қорабоғ атрофидаги кескинликнинг кучайиши муҳокама қилинган. Вазирлар давом этаётган қуролли тўқнашувдан “жиддий хавотирдаликлари ва жанговар ҳаракатларни дарҳол тўхтатиш тарафдорлари эканларини” билдиришган. Аммо Туркия тарафи Россиянинг бу баёнотини рад этмоқда.\n“Можарога бошқа ҳудудлардан келган ноқонуний қуролли тузилмалар жангариларининг жалб қилинишига йўл қўйилмаслиги таъкидланди. Баку ва Ереванга сиёсий ва дипломатик ёрдам кўрсатиш нуқтаи назаридан ўта мувозанатли қадамлар қўйиш зарурлиги қайд этилди.\nУлар Тоғли Қорабоғ можаросини тезроқ тинч музокаралар билан барқарорлаштириш бўйича Россия ва Туркиянинг ҳаракатларини яқиндан мувофиқлаштиришга тайёр эканликларини тасдиқладилар.\nРоссия томонида эътибор ЕХҲТнинг Минск гуруҳи ҳамраислари томонидан амалга оширилган саъй-ҳаракатларга, шу жумладан Россия, АҚШ ва Франция Президентларининг 2020 йил 1 октябрдаги қўшма баёнотига қаратилди”, дейилади Россия ТИВ баёнотида.\nТуркиянинг “Анадолу” ахборот агентлигининг ёзишича, суҳбатда Туркия Ташқи ишлар вазири Мавлуд Човушўғлу Озарбайжон ва Арманистон муросаси ҳақида миқ этмаган. Туркия тарафи масалани куч ишлатиш йўли билан ҳал этиш тарафдори.\nХабарда таъкидланишича, “Арманистон-Озарбайжон можароси узоқ муддатли сулҳ билан тартибга солинмаса ва Арманистон томонидан Озарбайжон ҳудудларини босиб олиш тугамаса, ўт очишни тўхтатиш мантиқий бўлмайди”.\nБу ҳақда Човушўғли россиялик ҳамкасби Лавровга айтиб ўтган. Бироқ, Россия тарафи суҳбатнинг бу қисмини ёритмаган.\n“Дипломатик манбаларга кўра, Човушўғли, "бугун сулҳга эришилган тақдирда ҳам, ишғол қилинган ерлар қайтарилмаса, яна тўқнашувлар бошланади", деб таъкидлаган.\nЭслатиб ўтамиз, икки мамлакат ташқи идоралари раҳбарлари Озарбайжон ва Арманистон ўртасидаги тўқнашувлар бошланганда, 27 сентябрь куни ҳам телефон орқали суҳбатлашган эдилар.\nШуни алоҳида қайд этиш ўринлики, Тоғли Қаробоғ можаросида Туркия Озарбайжонни алоҳида қўллаб-қувватламоқда. Президент Ражаб Тойиб Эрдўған бир неча бор Туркия халқи ва давлати барча имкониятлари билан Озарбайжон тарафида экани ва Арманистон босиб олинган ерларни қайтариши кераклигини айтиб чиқди. Бу ҳақида сўз очаркан, Эрдўған, "бугун Озарбайжон ва Арманистонни музокараларга чақираётганлар 30 йил давомида Тоғли Қорабоғ можаросини ҳал этмадилар, ҳал этишни истамадилар", деди.\nСергей Лавров Россия-Туркия Мавлуд Човушўғлу Қорабоғ тўқнашуви\n27 Февраль 09:21 32840\n26 Февраль 16:24 22187\n25 Февраль 18:44 19071


Қатардаги ЖЧга 500 мингдан кўпроқ мухлис ташриф буюрмоқчи » Скачать музыку бесплатно новинки музыки 2016-2017\nҚатардаги ЖЧга 500 мингдан кўпроқ мухлис ташриф буюрмоқчи\nКомментариев: 0 Просмотров: 124 Дата: 21-03-2016, 21:20 Қатарда 2022 йилда бўлиб ўтадиган футбол бўйича жаҳон чемпионатига 500 мингдан кўпроқ мухлис ташриф буюрмоқчи. Бу ҳақда Reuters ахборот агентлиги маълум қилди. Чемпионат ташкилотчилари меҳмонхонада жойлаша олмайдиган мухлисларни стадионлар яқинидаги “бедуинлар услубидаги” махсус қароргоҳларда жойлаштиришмоқчи. “Қатардаги жаҳон чемпионатида биз Яқин Шарқнинг меҳмондўстлиги ва самимиятини кўрсатмоқчимиз. Шунинг учун биз шундоққина юлдузлар остида тунашни истайдиган мухлисларни жойлаштириш ғоясини фаол ривожлантирмоқдамиз”, деб айтди 2022 йилги жаҳон чемпионати ташкилий қўмитаси вакили. Қатардаги жаҳон чемпионати 21 ноябрдан 18 декабргача Қатарнинг 7 та шаҳари – Доха, Лусаил, Ал-Вакра, Ал-Хора, Ал-Района, Умм-Салол ва Мадинат-аш-Шамолада бўлиб ўтади. - деб хабар бермоқда Stadion.uz нашри.


Муфтий Усмонхон Алимов: «Болалар масжидга киритилмасин, деган тартиб йўқ» | Azon.uz - Ахборот-таҳлилий портал\n15:58 25.05.2019 4793\nЎзбекистон Мусулмонлари идораси раиси, муфтий Усмонхон Алимов “Америка овози” нашрига интервью берди. Унда эътиқод эркинлиги, диний таълим, ижтимоий тармоқлардаги баҳс-мунозаралар, масжидларнинг болаларга очиқлиги, “Қора рўйхат” ва бошқа масалалар юзасидан фикр билдирди:\n“Мен қайси бир масжидга борадиган бўлсам, у ерда ёш болаларни кўраман. Ёш болаларга ҳеч ким ҳеч нарса дегани йўқ. Болалар киритилмасин, деган тартиб йўқ. Бундай тартиб умуман бўлмаган, бу ташқаридаги гаплар. Биз ҳам шу гапларни эшитамиз, лекин намоён бўлгани бошқача. Бизга ҳам айтишади, текширганимизда ҳеч қандай тўсиқ йўқлиги кўринади. Лекин, битта гап - ёш болалар илм билан шуғулланиши керак. Илм афзалми, ибодат афзалми? Илм афзал. Бу сен келмагин, дегани эмас. Тушунган одам тушунади.”\nУсмонхон Алимов Диний эркинлик масжид Болалар Махсус Долзарб\n16:55 30.05.2019 672\n10:24 20.05.2019 1093


20:15 / 10.01.2018\nШавкат Мирзиёев Ўзбекистон Республикаси Қуролли Кучларининг 26 йиллиги арафасида янгидан қуриб битказилган Қуролли Кучлар Академиясига ташриф буюрди.\nПрезидент 2017 йилнинг январь ойида Тошкент олий умумқўшин қўмондонлик билим юртида бўлиб, мазкур билим юрти замирида мутлақо янги Қуролли Кучлар Академиясини ташкил этиш бўйича тегишли кўрсатмалар берган эди. Унинг 2017 йил 25 апрелдаги қарори билан Қуролли Кучлар Академияси қайта ташкил қилинди.\n«Бутунлай замонавий қиёфа касб этган Академияда таълим жараёнига энг янги усул ва технологиялар жорий этилган. Ўқув аудиториялари замонавий тренажёрлар, ўқув ва лаборатория асбоб-ускуналари ҳамда компьютер техникаси билан жиҳозланган.\nПрезидентимиз Академияда яратилган шароитлар билан танишди. Ўқув хоналари, ошхона, курсантлар ётоқхоналарида бўлиб, уларнинг таълим олиши, ҳарбий амалиётларни бажаришини кўздан кечирди», дейилади президент матбуот хизмати хабарида.\nДавлат раҳбари курсантлар билан суҳбатлашган. Уларни Ўзбекистон Республикаси Қуролли Кучлари ташкил этилганининг 26 йиллиги билан табриклаган, аждодларга муносиб авлод бўлиб, ҳарбий, дунёвий билимларни пухта эгаллаши лозимлигини таъкидлаган.


Япония Ҳукуматига янги раҳбар сайланди - hudud24.uz\n2020, 01-Oktabr | 02:04\nБош саҳифа Янгиликлар Жаҳон Япония Ҳукуматига янги раҳбар сайланди\nЯпония Ҳукуматига янги раҳбар сайланди\n11:40 / 16-09-2020\nЯпониядаги ҳукмрон партия — Либерал-демократик партия (ЛДП)нинг янги раҳбари Ёсихидэ Суга бугун мамлакат бош вазири лавозимига тасдиқланди. Унинг номзодини парламент қуйи палатаси депутатларининг катта қисми қўллаб-қувватлади. Овоз бериш тўғридан-тўғри эфирда ва қонун чиқарувчи орган сайтида намойиш этилди.\nНомзод учун қуйи палатанинг 462 нафар депутатидан 314 нафари овоз берди. Унга юқори палатада ҳам кўпчилик овоз берган.\nЯқин соатлар ичида Суга ўз маҳкамасининг янги таркибини эълон қилиши керак. Собиқ бош вазир Синдзо Абэ ҳукумати таркибига кирган бир қатор вазирлар ўз лавозимида қолиши кутилмоқда. Хусусан, ташқи ишлар вазири Тосимицу Мотэги, молия вазири Таро Асо, давлат ерлари, инфратузилмалар, транспорт ва туризм вазири Кадзуёси Акаба, шунингдек, Токио олимпия ва паралимпия ўйинлари вазири Сэйко Хасимото ва иқтисодий тикланиш вазири Ясутоси Нисимура шулар жумласидан. Россия билан иқтисодий алоқалар учун масъул қилиб белгиланган иқтисодиёт, савдо ва саноат вазири Хироси Кадзияма ҳам ўз лавозимида қолиши мумкин.\nМудофаа вазири Таро Коно ўз лавозимини тарк этади ва унинг ўрнини Абэнинг укаси, вазир ўринбосари Нобуо Киси эгаллайди. Коно давлат хизматидаги ислоҳотлар бўйича давлат вазири лавозимини эгаллаши кутилмоқда.\nАбэ 28 август куни саломатлиги ёмонлашгани сабабли истеъфога чиқишини маълум қилганди. У 2007 йилда ҳам ичак яраси хуруж қилгани сабабли ўз лавозимини тарк этганди. Шу билан бирга Абэ ўз ўрнига вақтинча ижрочини тайинламоқчи эмаслиги, токи унинг ўрнига янги раҳбар тайинланмагунча ишдан кетмаслигини таъкидлаганди.\nЎтган душанба куни Токиода ўтказилган ЛДП съездида Абэ ҳукумати даврида 2012 йилдан бери Вазирлар Маҳкамаси бош котиби бўлиб ишлаб келган Суга ғалаба қозонганди. Партия низомига кўра, у истеъфога чиққан Абэнинг ваколатлари тугагунга қадар — 2021 йилнинг сентябригача ушбу лавозимда ўтириши керак. Шундан сўнг уч йил муддатга янги раис сайланади.\nАввалги мақолаҚашқадарёда сохта акцияларни пуллаб молиявий пирамида ташкил этган шахсларга жиноят иши қўзғатилди\nКейинги мақолаСаломлашиш бўйича турли давлатлардаги одатлар


Вақти келмаган эртани қўйинг! | Azon.uz - Ахборот-таҳлилий портал\n15:00 18.05.2019 1307\n“Аллоҳнинг амри келди. Бас, унинг тезроқ келишини талаб қилмай қўя қолинг”. (Наҳл сураси, 1-оят). Ҳодисалардан олдинлаб кетманг. Нима, ҳомиласи ҳали етилмаган болани туғдириб ёки пишмаган мевани узиб оласизми? Ахир эртага дегани йўқ нарса, унинг ҳақиқати йўқ. Борлиги йўқ, таъми ҳам, ранги ҳам йўқ. Шундай экан, нима учун ҳали келмаган куннинг, ҳали йўқ мусибатларини ўйлаб эзиламиз, хавфсираймиз ва ҳали юз бермаган ҳодисаларга аҳамият берамиз? У ҳали юз берадими, йўқми, билмаймизку? Юз берса ҳам, балки хурсандчилик ва шодлик бўлар?!\nКелажак ҳақида фикр юритиш учун зеҳнга кенг имкониятлар бериб, ғайбга тааллуқли китобларни варақлаш, кейин содир бўлиши эҳтимоли бор нарсаларга безовталаниш шаръан оқланмайди ҳам. Чунки, булар оддий орзу-ҳаваслар бўлиб, ақл уни айблайди. Бу нарса соя билан олишув кабидир. Кўпинча келажакда очлик-яланғочлик, беморлик, камбағаллик ва мусибатлар содир бўлади, деб қўрқитилади. Бунақа ишлар шайтон мактабининг ўқув дастурларидир. “Шайтон сизларни (хайр-эҳсон қилишда) камбағал бўлиб қолишдан қўрқитади ва фаҳш ишларга ундайди. Аллоҳ (эса) сизларга Ўзидан мағфират ва фазл (бойлик) ваъда қилади. Аллоҳ (карами) кенг ва билимдон зотдир”. (Бақара сураси, 26-оят).\nШайх Оиз Қарний Ўкинма Мақола


Instagram TikTok'нинг аналогини ишга туширмоқда — Sof.uz\n18.07.2020 20:37 105 Технология\nInstagram ижтимоий тармоғи TikTok билан рақобатлаша оладиган Reels қисқа видеолар хизматини ишга туширмоқда. Бу ҳақда TechChrunch нашри хабар қилади.\n«Ғальтаклар» деб таржима қилинадиган Reels фойдаланувчиларга 15 секундгача бўлган қисқа видеоларни яратишга ва жойлаштиришга имкон беради. Видеоларни мусиқа билан тўлдириш мумкин. TikTok'даги сингари, Reels хизматида ҳам видеони таҳрирлашнинг асосий хусусиятлари, масалан, ижро этиш тезлигини созлаш воситалари тақдим этилади.\nДастлаб Ҳиндистонда ишга туширилгач, Бразилия, Франция ва Германияда синовдан ўтказилди. Ҳозирда компания хизматни АҚШда ишга туширишни режалаштираётганини маълум қилди. Facebook бу воқеа август ойи бошларида рўй беришини айтди. Хизмат бошқа мамлакатларда ҳам ишга туширилади, аммо ҳозирча қаерда ва қачон эканлиги номаълум. Манбалар бундай давлатлар сони 50 дан ошишини хабар қилишди.\nХитойнинг Bytedance ширкатига тегишли TikTok сўнгги пайтларда жаҳон матбуотининг асосий мавзуларидан бирига айланди. Чегарадаги муаммолар туфайли TikTok Ҳиндистонда тақиқланган 59 иловасидан бирига айланди. АҚШ ўз миллий хавфсизлигига таҳдид деб билганлиги сабабли ушбу дастурни тақиқлашга тайёрланмоқда - мамлакат расмийлари Хитой дастур орқали фойдаланувчилар тўғрисидаги маълумотларни тўплайди деб гумон қилмоқда.\nМавзуга доир: Россияда TikTok ижтимоий тармоғи аналоги учун миллиард рубл ажратилди\nИнстаграм ТикТок Reels\n13.10.2020 12:51 823\n1.10.2020 11:25 2828 Жамият\n28.09.2020 16:18 137\n28.09.2020 11:19 50 Жаҳон


4 кишининг жонига қасд қилган жиноятчи умрбод қамоқ жазосига ҳукм этилди - 12 Апреля 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Апрель » 12 » 4 кишининг жонига қасд қилган жиноятчи умрбод қамоқ жазосига ҳукм этилди\nЗафар ва Карим отда Аброр Мамедовнинг фермер хўжалиги томон боришаркан, тепалик яқинида ерда чўзилиб ётган одам гавдасига дуч келиб сергак тортишди. Ердаги одамнинг қўллари боғлаб ташланган, оғзига латта тиқиб кетилганди.\nБу одам Аброрнинг хўжалигида ишлайдиган чўпон Жаббор Маликов бўлиб чиқди. Дарров йигитлар отдан тушиб, унинг қўлларини ечишди., оғзидаги тиқинни олиб ташлашди. Жаббор аранг нафас олар, ияги билан ўтов тикилган яйловга имо қиларди.\n- Унинг қоп-қора соқоли бор. У... у Қосимни ҳам, болаларини ҳам ўлдирди. Мени эса...\nЙўловчилар шоша-пиша у кўрсатган тарафга йўл олишди ва даҳшатли манзаранинг устидан чиқишди. Кўп ўтмай ҳодиса жойига ҳуқуқ-тартибот идоралари ходимлари етиб келишди.\nБекорчидан Худо безор\n...Қўлида бирор ҳунарнинг тайини бўлмаган Жаббор аввал дуч келган ишда ишлаб юрди. Охирги иш жойи –чойохона ёпилиб кетгач, кўчада қолди. Кунларнинг бирида қўшниси Салим аканинг ёрдами билан фермер хўжалигида ишга жойлашди.\nШу тариқа у чўпонлик қила бошлади. Албатта ойлик ўзига яраша, чўнтак харажатларини аранг қопларди. Отарда ундан ташқвари яна бир чўпон бор: Қосим ёзда тўртта боласи билан шу яйловга ўтов қуриб, кўчиб келган.\nИш бор жойда келишмовчиликлар ҳам бўлиб туради. Гоҳида Қосимнинг хийла эринчоқлиги, ўз ишини ҳам шеригиги ошириши баъзидан ўта даражада жаҳлини чиқарарди. Ораларида ғиди-биди ҳам шундан келиб чиқарди.\nЎша куни эрталаб Қосим шеригини барвқақт уйғотиб, пода боқишга жўнатди. Ўзи эса, ўтовда оиласининг ёнида қолди. Бу эса, Жабборнинг ҳамиятига тегди...\nЎша эрталаб Қосимнинг аёли Саодат катта қизи Шоира билан шаҳарга тушиб кетишган, тўйга керакли нарсаларни харид қилиш лозим эди. Қосим эрталаб туриши билан қўйлардан хабар олиш учун жўнади. Қўйлар ҳар ёққа тарқаб кетган, чўпоннинг қораси кўринмасди. Қосим бирор кор-ҳол юз бердимикин, деган хавотирда ён-атрофни кўздан чақирди. Бор овози билан Жабборни чақирди. Шу пайт чўпонлар дам олиши учун тикиб қўйилган чайладана уйқусираганча Жаббор чиқиб келди.\n- Туни билан ухлаганинг етмадими? – унга ўшқира кетди Қосим. – Подага ким қарайди? Қўйлардан биттаси йўқолса, қанчага тушишимизни биласанми? Сени деб мен ҳам жавоб беришимга тўғри келади. Қанақа такасалтанг одамсан?\nБу гап Жабборнинг тўлиб турган сабр косаси учун сўнгги томчи эди. Бутун вужудини босиб келган ғазабни аранг жиловлади. "Ҳали бугапинг учун жавоб берасан!”\n...Қош қорайган маҳалда Жаббор рақибидан ўч олиш учунг ўтови тарафга йўл олди. Ўтовдан Қосимнинг фарзандлари Равшан, Моҳира ва Маликанинг шўх-шўодон овозлари этишитиб турарди. Жаббор ўзини панага олди ва оила аъзоларининг уйқуга кетишини кута бошлади.\nҚосим кечки овқатни болалари билан еб бўлгач, қўрадан бирров хабар олиб қайтди ва дам олгани ўтовига кириб келди. Саодат шу куни катта қизи билан шаҳардаги қариндошлариникида ётиб қолганди. Тонгга яқин ҳамма донг қотиб ётган маҳалда Жаббор ўтовдан ичкари кирди ва маст уйқудаги Қосимнинг бўйнига ўзи билан олиб кирган пичоқни санчди. Шўрлик Қосим уйқусидаёқ жон таслим қилди. Ишини битириб, ўтовдан чиқаётган Жаббор билмасдан остона олдида ётган Маликанинг оёғини босиб олди. Қизча сапчиб уйғонди ва тепасида қўлида пичоқ ушлаб турган Жабборни, қонга беланиб ётган отасини кўриб, дод солди.\nЖаббор буткул ақлини йўқотганди. Қилмиши фош бўлишидан қўрқиб, бечора қизчага ҳам бир неча пичоқ санчди. Ундан кейин уйғониб, бу даҳшатга гувоҳ бўлган Моҳирани, ташқаридан мол соғиб ўтовга қайтаётган Равшанни ҳам шу тахлит ваҳшиёна ўлдирди. Кейин ўз ўтовига қайтиб, юз берган ваҳшийликнинг моҳияти ҳақида ўйлай бошлади. У бир кишидан қасос олмоқчи эди. Тўрт кишининг умрига зомин бўлди. Энди нима қилади? Балки бирор ҳийла ўйлаб топар?\nУ аввал жиноят қуроли – пичоқни хўжалик ҳудудидан оқиб ўтувчи ариққа улоқтирди. Кейин воқеа жойидан анча узоқдаги тепалик олдига борди-да, ўзи билан опчиққан арқонга қўл-ёғини чандиб, оғзига латта тиқиб, ерга ётиб олди ва ўткинчи "гувоҳлар”ни кута бошлади.\nКарим билан Зафарга ҳам, ҳуқуқ-тартибот органларига ҳам ўзи тўқиган ёлғонни айтиб берди. Аммо, бу "чўпчак” тезкор гуруҳ ходимларига шубҳа уйғотди. Чунки, бу яқин орада "қора соқолли” одани ҳеч ким кўрмаган. Ҳатто болалдарга ҳам шафқат қилмаган қотил нега "гувоҳ”га қўл теккизмади? Шу каби ўнлаб саволлар ортидан ҳақиқат ойдинлашди. Аниқ далиллар қаршисида Жаббор ниҳоят айбини тан олди....\n...Суд ҳукмига биноан Жаббор Маликов ўта хавфли жиноятчи деб топилди ва қатъий тартибли колонияда умрбод қамоқ жазосига маҳкум этилди.\nЎзбекистон Республикаси Бош прокуратураси бошқарма прокурори,\nКатегория: BAXS - TORTISHUV / FIKR MULOHAZA | Просмотров: 565 | | Рейтинг: 0.0/0


00:00 / 25.06.2007 | eski savollar | 1448\nАссалому Алйкум, муҳтарам устоз!Мени саволларимг жавоб берсангиз, Оллоҳ сиздан рози бо'лсин.1 Ҳорун Яҳё асарларига миносабатингиз? 2 "Ганжул Арш", "Саловоти Муаззам" дуолари ҳақида ма'лумот берсангиз. Мен буларни о'қидим сизнинг муносабатингиз қизиқтиради. Уларг ишонош мумкинми?3 Устоз, мен Олий о'қув юртида о'қийман. Ё'налишим инглиз тили. Иншоолоҳ келаси йили битирман. Мен о'қишимни Саудиада давом эттириш ниятим бор. У ердаги ба'зи Араб тили о'қитиш курслари ва Ислом университетлри ҳақида интернетдан ма'лумотлар олдим. Лекин ба'зи одамлардан у ерда о'қиш ҳақида нома'қулроқ ҳабарлар эшитдим. Сиз ним дейсиз? Иҳлосим сизга жуда баланд, илтимос дуо қилинг, Оллоҳ бизга ҳам Буҳорийлар, Термизийлар, Ҳорун Яҳё ва сиз каби олимлар ё'лидан берсин. Жавобларингиз ва дуоларингиз учун олдиндан раҳмат!Бир банда\n1.\tМен Ҳорун Яҳҳёнинг асарларини билмайман.2.\tБундай дуолар асл китобларда, ишончли ривоятларда йўқ. Улар билан овора бўлманг.3.\tБу маънода яна ҳам кўпроқ маълумот тўплаб, солиштириб кўриб кейин қарор қилинг.4.\tАллоҳ ниятларингиздан афзалини берсин.


- Фидель ҳали жуда кўп яшайди, - деди Куба етакчисининг энг яқин сафдошларидан бири, парламент раиси Рикардо Аларкон.\nКуба ТВсининг кеча хабар қилишига қараганда, Фидель Кастро қорин бўшлиғида ўтказилган тиббий амалиётдан сўнг, барча ваколатларини укаси Рауль Кастрога вақтинча ўтказиб берган.\nЁши 80га чиққан Кастронинг операциядан кейинги аҳволи тўғрисида ҳеч қандай расмий баёнот эълон қилинмади.\nБаъзи манбаларга кўра, Куба президенти даволанаётган касалхона ходимларига бинони тарк этмаслик буюрилган.\nКастро Кубани 1959 йилдан буён бошқариб келади.


Президент: Яқин йилларда мамлакатнинг барча ҳудудларида тиббий суғурта тизими жорий этилади - Anhor\nAnhor Все посты Президент: Яқин йилларда мамлакатнинг барча ҳудудларида тиббий суғурта тизими жорий этилади\nПрезидент Шавкат Мирзиёев бугун соғлиқни сақлаш соҳасининг вакиллари билан очиқ учрашувда мамлакатда тиббий суғурта тизими жорий этилиши мавзусига тўхталиб ўтди. Бу ҳақда президент матбуот котиби хабар беради.\nДавлат раҳбариниг қайд этишича, йил якунига қадар Сирдарёда тиббий суғурта тизимини тўлиқ йўлга қўйиб, келгуси йилларда барча ҳудудларда жорий этилади.\n«Шу билан бирга, бутун республикада амал қиладиган ягона клиник протоколлар, кўрсатмалар ва стандартлар ишлаб чиқилади, – деди президент. – Тиббиёт соҳасида ягона тиббий маълумотлар базаси, “электрон соғлиқни сақлаш” ахборот тизими яратилади».\n«Тиббий-иқтисодий, статистик ва аналитик таҳлилларни ўтказиш имконини берадиган Миллий тизим жорий этилади. Умуман, соҳадаги ислоҳотларни режали ва изчил давом эттириш мақсадида, Жаҳон банки экспертлари билан бирга, 1 октябрга қадар 7 та асосий йўналишни ўз ичига олган Соғлиқни сақлаш стратегияси ишлаб чиқилади», – таъкидлади Шавкат Мирзиёев.\nБлогер Asalhoney қотиллиги бўйича жиноят иши қўзғатилди


Тошкент халқаро аэропортига MAN автобуслари топширилди\nЎзбекистонда ишлаб чиқарилган MAN А22 автобуслари ЕВРО-4 экологик стандартларига мувофиқ бўлиб, улардан нафақат Ўзбекистон, балки Божхона иттифоқи мамлакатлари ҳудудларида ҳам фойдаланиш мумкин.\nТОШКЕНТ, 30 дек - Sputnik. Ислом Каримов номидаги Тошкент халқаро аэропортига MAN A22 янги автобуслари топширилди. Бу ҳақда АО "Узавтосаноат" АЖ ахборот хизмати маълум қилди.\nҚайд этилишича, Самарқанддаги «JV MAN Auto-Uzbekistan»корхонасида ишлаб чиқарилган MAN A22 автобуслари йўловчиларга хизмат кўрсатиш сифатини ошириш мақсадида харид қилинган. Ушбу автобуслар йўловчиларни аэропорт терминалидан самолёт бортига ва ортга етказиб қўйиш вазифасини бажаради.\nУзунлиги 12 метрли, бир рейсда 100 нафар йўловчи ташиш учун мўлжалланган автобуслар ичида бундан ташқари йўловчиларнинг кириш ва чиқиши, кондиционерлаш ва иситиш тизими каби қулайликлар билан таъминланган.\nУшбу автобуслар Қозоғистонда сертификациядан ўтган ва Божхона иттифоқининг “Ғилдиракли транспорт воситалари хавфсизлиги тўғрисида”ги техник регламентлари талабларига ва ЕВРО-4 экологик стандартларига тўлиқ мувофиқ келади. Шу тариқа, автобусларимиз сифати улардан нафақат Ўзбекистон, балки Божхона иттифоқи мамлакатлари ҳудудларида ҳам фойдаланиш имконини беради.


15 январь, 2021, 18:21\nТеглар:Хитой | Самвел Бабаян | ФК Навбаҳор\nМураббий турли йўналишлар бўйича ўз муносабатини билдирди.\nАнчадан бери Самвел Бабаян билан суҳбатлашишни режалаштириб юргандик. Айниқса, Хитойда туппа-тузук ишлаб турган жойидан кетганидан сўнг, у билан мазкур масала юзасидан суҳбат уюштириш иштиёқимиз янада ортганди.\nБу борада ўзи билан алоқада бўлиб, таклифимизни етказганимизда, бироз вақт ўтгач, албатта интервью беришга ваъда берган. Ниҳоят, куни кеча Самвел Бабаян ўз ваъдасига мувофиқ суҳбатлашиш учун sports.uz мухбирига вақт ажратди.\n- Самвел Вячеславович, Хитойдаги олиб борган фаолиятингиз у ердан кетишингизга сабаб бўладиган даражада юз бермади. Ҳолбуки, натижалар яхши эди. Нима сабабдан кетишга қарор қилдингиз?\n- Авваламбор барча ватандошларимизни кириб келган янги йил билан табрикламоқчиман. Кириб келган йилда ҳаммага бахт-саодат, соғлик ва барча ўйлаган яхши ниятларига эришиш насиб қилсин! Ўтган йили чемпионатга тайёргарлик 2019 йилнинг 1 декабрдан бошланди. Биз декабрь ойининг илк саналаридан Хитойга учиб боришимизга тўғри келди. Шунинг баробарида қисқа фурсатлар оралиғида жамоанинг ўйинини йўлга қўйиш устида иш бошладик. “Чанчунь Ятай”да илгари амал қилиб келинган тамойилларни ҳам бир четга сурмаган ҳолда иш олиб бордик. Клуб фалсафасига таянган ҳолда катта кўламдаги ишларни амалга оширдик, деб ўйлайман. Буларнинг бари пандемия шароитида олиб борилгани ҳам ишимизни бир мунча мураккаблаштириб юборди. Ҳаммаси Хитойдан бошланганини барча билади. Биз, қолаверса бу пайтга келиб Хитойда иш бошлаганимиз сабабли коронавируснинг нақадар хавфли касаллик эканлигидан билвосита ва бевосита хабардор бўлиб турдик. Бу касаллик нафақат бутун мамлакат, балки бутун инсоният учун хавфли эканлигини энди ҳамма билади. Албатта, юзага келган шароит ишимизга халақит бермасдан қолмади. Буни қуйидаги мисол орқали ҳам билиб олиш мумкинки, Анталияга катта қийинчилик билан етиб бордик. У ерда қатор тестлардан ўтдик. Чунки барча инфекция Хитойдан тарқалгани боис ишончсизлик юқори эди. Аммо Хитой қудратли давлат саналишини яна бир бор исботлаб берди. Хитойда ҳокимият, иқтисодиёт, соғлиқни сақлаш – бу барча ишлар жуда яхши йўлга қўйилган. Хитойни дунёдаги бошқа давлатлар учун бемалол намуна сифатида кўрсатиш мумкин. Чунки Хитой касалликни тезда жиловлашга муваффиқ бўлди. Касалликнинг ўчоғи бир қанча минтақаларда аниқланган бўлса ҳам улар ҳаммасини назорат остига ола билдилар. Шундай бўлса-да, биз кўп нарсадан чеклангандик. Устига-устак йиғин атиги 10 кун давом этди холос.\nБизга чемпионатнинг бир неча ойдан кейин бошланишини айтишганди, ўшанда. Аммо биринчилик фақат сентябрь ойига бориб (!) бошланди. Шу сабаб истасак-истамасак, жамоадагиларни руҳлантириш учун сабабларни топишимиз керак эди. Тайёргарлик дастурини бир бошдан қайта кўриб чиқиш, футболчиларни руҳлантириш жуда зарур вазифага айланганди. Вақт бу қадар чўзилиб кетган маҳалда жамоадаги ишчи муҳитни бир маромда сақлаш ҳаддан ташқари мураккаб ишдир. Бу барча жабҳада – функционал ва эмоционал тарафдан ҳам оғир кечди. Айтишим керакки, шундай шароитда ишлаганимизга қарамай, биз жанговор жамоани шакллантира олдик. Асосийси, клуб Суперлигага чиқди. Мен Хитойдаги фаолиятим давомида академияда ҳам, жамоа скаутлар бўлимида олиб борилаётган ишларга ҳам вақт ажрата олдим. Биз селекция ишлари билан ҳам шуғулланишни унутиб қўймадик. Бизга қадар клубда ишлаганлар ўз фалсафаларидан келиб чиққан ҳолда йўл тутгандилар. Жамоа амал қилиб келадиган ўйин тамойиллари асосий ва ўринбосарлардан тортиб то академиядаги клубларга қадар йўлга қўйилганди. Бизда вақт кўп бўлгани учун ҳам болалар жамоаларидан тортиб асосий клубга қадар бўлган ишларга эътибор қаратдим. Айниқса, академияга кўпроқ вақт ажратишимга тўғри келди. Биз жамоага хитойлик 5-6 нафар футболчиларни жалб этдик. Шунингдек, уч нафар легионер таклиф қилинди. Улар ўз навбатида жамоани кучайтирдилар. Бир сўз билан айтганда, клубда олиб борган ишимдан уялишимга ҳожат йўқ.\nМен Ўзбекистон шаънини муносиб ҳимоя қилишга ҳаракат қилдим. Боз устига Хитойга Ўзбекистондан келган дастлабки мураббий бўлганим учун бу менга икки ҳисса масъулият юклади. Гарчи мен бошқарган жамоа биринчи лига иштирокчиси саналган бўлса-да, юртим шаънига доғ туширмасликни асосий мақсад қилгандим. Жамоа жуда кучли инфратузилмага эга. Буни қуйидаги бир мисол ёрдамида ҳам кўриш мумкин. Клуб машқ ўтказиши учун база бир неча ой ичида қуриб битказилди ва бунинг учун 100 миллион доллар сарфланди. Шуни алоҳида таъкидлашим жоизки, бу жаҳондаги энг яхши базалардан бири саналади. Ҳатто Хитойнинг ўзида мана шундай базани учратмайсиз. “Шанхай СИПГ”, “Бейжинг Гоан”, “Гуанчжоу Эвергранд” сингари етакчи клублар ҳам мана шундай базага эгалик қилишлари мумкинлигини айтиб мақтана олмайдилар. Акционер клуб ривожи учун жуда катта маблағ сарфлайди. Чунки у футболни жуда яхши кўради. У ерда ҳаммасини зўр ҳолатга келтира олган. Мен иш жараёнида асосий акционер билан кўп гаплашдим. Биз клубни ривожлантириш йўлида кўп суҳбатлашдик. Чемпионат ҳам бошланди. Айтишим керакки, бу пайтга келиб жамоа анча яхши даражага етганди. Тўғри, биз дастлабки ўйинда рақибдан кўп жабҳада устунлик қилган бўлсак-да, вазият тақозосига кўра ютқаздик. Кейин икки бор дуранг ўйнадик. Сўнгра, жуда муҳим ўйинда 4:1 ҳисобида ғалаба қозониб, охир-оқибат биринчи ўринга кўтарилиб олдик.\nБиз биргаликда раҳбарият билан қарор қабул қилдик. Бу икки томонлама обдон муҳокама қилинган қарор бўлганлигини айтмоғим даркор. Яъни, биз ўртадаги шартномани бекор қилдик. Албатта, нега деган ўринли савол туғилмасдан қолмайди. Ахир бирор-бир мураббий ихтиёридаги жамоа билан мусобақа жадвалида биринчи ўринга кўтарилишга эришган бўлса бу ердан ҳеч қаёққа кетмаган бўларди. Бунақаси тарихда кузатилмаган. Хитойнинг ўзида ҳам бу қарорим ҳайрат билан қабул қилинди. Пешқадам сифатида ҳар қандай чемпионатда ҳеч бир мураббий бу тариқа шартномани бекор қилмаган бўларди. Вазифалар бажарилиб, жамоа аста-секинлик билан илдамлаб боришга тушганди. Таъбир жоиз бўлса, ўйин пайтида биз рақибларни йўлимиздан супуриб ташлайдиган ҳолатга кўтарилгандик. Бу ерда асосий гап натижада ҳам эмас. Менда касб ва ҳаётдан келиб чиққан ҳолда ўзим амал қиладиган тамойиллар бор. “Чанчунь Ятай”да режаларимни бундан кейин ҳам амалга оширишга имкон бермасликни бошлаганлари учун кетишга қарор қилдим. Битимни бекор қилиш таклифи мендан чиқди. Нима сабабдан ҳам у ердан кетганим турли саволларни туғдириши табиий. Лекин ҳаммасини бирма-бир гапириб беришни истамасдим. Бундай қилсам этикага тўғри келмайди. Фақат шуни айтмоғим керакки, мени Хитойга таклиф қилишди ва ишлаш имконини бердилар. Билдирилган юксак ишончни оқлашга ҳаракат қилдим. Раҳбарият билан ўртадаги келишувни бекор қилганимиз сабабини ошкор этмаслик борасида ҳам келишув бор. Ҳаётий ва касбий тамойилларимдан чекинмасликка қарор қилганим учун ҳам у ердан кетиш тўғри йўл бўлишини тушуниб етдим. Бу биринчи навбатда ўзимга тааллуқли бўлган масаладир. Табиийки, клубдагиларнинг истеъфом борасида ўзига яраша қарашлари бор. Биз стол атрофига жойлашиб, ҳаммасини бамаслаҳат ҳал қилганмиз. Шуни айтишни истардимки, раҳбарлар олиб борган ишимдан хурсанд эдилар. Қолаверса, мен таклиф этган легионерлар ҳам жамоани кучайтириб яхши ўйнай бошлагандилар. Умуман, мен таклиф қилган футболчилар жамоада ўйнаб кета олдилар. Улар мен кетгандан кейин ҳам ўйнаб натижани таъминлай олдилар. Таркибга ёш ўйинчиларни ҳам жалб этдим. “Циньзян” жамоасидан таклиф қилинган уйғур футболчи ҳам “Чанчунь Ятай”да ўйнаб кета олди. У билан ўзбекча гаплашиш нақадар ёқимли бўлганини билсангиз эди. У билан доим гаплашиб турдим. Ўйинчи бошқа клублардан ўзига таклифлар борлигига қарамасдан шу жамоага кўчиб ўтишни истаганини алоҳида таъкидлаганди. Айтишига қараганда, отаси унга Ўзбекистон терма жамоасини бошқарган Бабаян ишлаётган клубда тўп суришни маслаҳат берган экан. Умуман айтганда, у жуда кучли ўйинчи. 1999 йилда туғилган бу йигитнинг келажаги порлоқ бўлишига ишончим комил. Шу билан клубга ўринбосарлар жамоасидан ҳам бир қанча футболчиларни жалб этгандим. Илгари маҳаллий мухлислар ҳам танимаган ва билмаган ўша ўйинчилар энди бугунги кунда клубнинг асосий таркибидан мустаҳкам жой олишга улгурган ижрочилар даражасига кўтарилишган. Ўз штабим билан у ерда амалга оширган ишларимизга фақат яхши баҳо беришим мумкин. Парадоксни қарангки, раҳбарият менинг ишимдан хурсанд эди. Бироқ ўзим айтишни истамаган бир қанча сабаблар борлиги учун кетишга қарор қилдим. Буларнинг асосий қисми бевосита ўзимга тааллуқли бўлган масаладир. Шуни билиб қўйишингиз керак. Умуман, ярим соат давомида иложи борича юқоридаги саволингизга жавоб қайтаришга ҳаракат қилдим.\n- Сиз барибир у ердан кетдингиз, “Чанчунь Ятай” эса охир-оқибат Суперлигага кўтарилди. Бундай бўлишида албатта ҳиссангиз катта. Айтинг-чи, баъзида хаёлингизга жамоада бўлишим керак эди, деган фикр келадими?\n- Ҳар қандай ҳолатда ҳам шуни ишонч билан айтишим мумкинки, мен ва штабимдагилар Суперлигага чиқиш вазифасини бажарган бўлардик. Биз бу масалани ҳамкасбларим билан муҳокама қилган пайтимизда ҳам вазифа бемалол бажарилган бўлишига ишонч ҳосил қилгандик. Чунки жамоа бошқарувимизда ўзимиз кўришни истаган ўйинни намойиш этишга тушиб, майдонда рақибларидан устун эканлигини исботларди. Мендан кейин клубни ким бошқаришининг қизиғи йўқ эди. Негаки, вазифа бажарилишига ишонч юқори эди. Мендан кейинги мураббийнинг ҳаммасини барбод қилмаслиги қолганди холос. Чунки биз танлаган ва жалб этган футболчилар натижани таъминлаб бердилар. Тўғри, биздан кейин ишлаган мураббий айрим ҳолларда ўз фалсафасидан келиб чиққан ҳолда тактикани танлади. Лекин натижа кўнгилдагидек бўлмагани боис охир-оқибат биз шакллантирган таркибга ишонч билдирди. Айнан улар натижани таъминлаб бердилар. Буни муҳокама қилиш ёқимли ёки ёқимсиз бўлишидан қатъий назар жамоа Суперлигага чиқди. Биринчидан, бу йўлда “Чанчунь Ятай”нинг элитага кўтарилишини истаган раҳбарият ҳамма ишни қилди. Ҳозирга қадар клуб раҳбарияти билан яхши муносабат сақланиб қолганини бемалол айта оламан. Агар киши санъатга ёки футболга катта сармоя сарфлаб натижа бўлиши йўлида ишлар экан, бу қолганларга ҳам ижобий таъсир ўтказмасдан қолмайди. Бундай ишни фақат футболни севган одамгина бажара олиши мумкин. “Чанчунь Ятай”нинг эришган муваффақиятидан қувонаман. Бунда ўзимизнинг озми-кўпми ҳиссамиз борлигидан албатта хурсандман. “Чанчунь Ятай”нинг бундан кейин ҳам ривожланиши клубдаги менежерларга боғлиқ. Чунки бундан кейин жамоалар легионерларни чекланган миқдордагина таклиф қилишлари мумкин. Иш бажарилганидан сўнг, якуний натижа навбатдаги фаолиятнинг бошланғич нуқтаси бўлиб хизмат қилади. Бунда энди менинг ва штабимдагиларнинг иштироки бўлмайди. Қолаверса, биз таклиф этган футболчилардан “Чанчунь Ятай”да кейинчалик қандай фойдаланишлари ўзларига боғлиқ. Қисқача айтадиган бўлсам, жамоа эришган натижадан хурсандман.\n- Хитойдаги ҳаёт ва у ердаги футболда сизга ёқмаган жиҳатлар бўлдими?\n- Шуни айтишни истардимки, бугунги кунда Хитой маҳаллий футболни ривожлантириш учун жуда катта инвестициялар киритмоқда. Бу биринчи навбатда стадионлар инфратузилмаси билан боғлиқ. Бу жиҳатга қанчалик эътибор қаратилаётганини сиз тасаввур ҳам қила олмайсиз. Ҳатто биринчи лигадаги жамоалар ҳам жуда зўр инфратузилмага эга бўлган стадионларда ўйинларини ўтказишяпти. Таъбир жоиз бўлса, у ердаги жамоалар ўзларини худди футбол жаннатига тушиб қолгандек ҳис қилмоқдалар. Ҳар ким ўз имкониятини максимал даражада намойиш этиш учун шарт-шароитлар муҳайё қилинган. Болалар ва ўсмирлар футболида ҳам улкан потенциал мавжуд. Бир томондан улар испан ва португал лекторларидан фойдаланмоқдалар. Аммо хитойликлар барибир ўз услубларини йўлга қўйишлари керак. Чунки Хитойда аҳоли жуда кўп. Бир ярим миллиард киши! Бу биринчидан. Иккинчидан, футболни янада такомиллаштириш учун уларда ҳамма шарт-шароитлар бор. Мен ўз қарашларимдан келиб чиққан ҳолда академияда олиб борилаётган ишларда нималарга эътибор қаратилишини кўрсатиб бердим. У ерда селекцион ва ўйинчиларни танлаш борасида айрим камчиликлар йўқ эмас. Бошқа тенгқурларига нисбатан анча иқтидорли бўлган болалар учун алоҳида эътибор қаратилса яхши бўларди. Мен академияда олиб борилаётган ишлар режасига шу жиҳатларга алоҳида аҳамият берилишини киритдим. Академия директори ва қўл остидагилар буни бажонидил қабул қилдилар. Биз жорий этган усуллар бундан кейин ишлайдими ёки йўқми, биринчи навбатда ўзларига боғлиқ. Мен вақт етарли бўлгани учун ҳам ҳаммасини қоғозга тушириб, барчасини изоҳлаб ўтганман. Хитойда чиндан ҳам ривожланиш учун катта имкониятлар юзага келган. Биргина базани олиш керак бўлса, у 200 минг квадрат метрга тенг бўлиб, ишлаш учун идеал даражадаги шароитлар яратилган. Академияда 300-400 нафар бола бемалол футбол сир-асрорларини ўзлаштира олади. У ерда 8 ёшдан бошлаб болаларни қабул қилишади. Бироқ қабул қилиш чоғида энг иқтидорлиларига эътибор қаратилса яхши бўларди. Таркибни ротация қилиш учун ҳам бу жуда муҳим. Шунингдек, ёш тоифалардан келиб чиққан ҳолда мураббийларни таклиф этишни ҳам билиш керак. Мен буларнинг барини қоғозда акс эттиришга ҳаракат қилдим. Хитой футболи ривожланиши учун барча шароитлар юзага келган бўлса-да, барибир жуда катта кўламдаги ишларни олиб бориш керак бўлади. Хитой улкан мамлакат бўлгани боис, футболни ривожлантириш йўлида ҳам кенг қамровли ишларни олиб бормоқда. Агар ишлар тўғри олиб борилса, Хитой яқин йиллар ичида қитъадаги етакчи футбол салтанатларидан бирига айлана олиши мумкин. Шундай жараённинг иштирокчиларидан бири бўлганимиздан хурсандмиз.\n- Хитойдан қайтганингиздан сўнг, қаерда ишлашингиз мумкинлиги юзасидан ҳар хил гап-сўзлар кўпайиб кетди. Жумладан, Наманганда иш бошлашингиз ҳақида матбуотда қайдлар кўзга ташланди. Нима сабабдан “Навбаҳор”да иш бошлашингиз амалга ошмасдан қолди? Клуб мутасаддилари билан маблағ борасида келиша олмадингизми ёки...\n- Аввало шуни айтишим жоизки, ҳозирча режамда бош мураббий бўлиб ишлаш ниятим йўқ. Негаки, бир қанча клубларда амалиёт ўташни мақсад қилганман. Шунингдек, охирги бошқарган клубим билан шартномани бекор қилган чоғимизда амал қилишим керак бўлган айрим жиҳатлар йўқ эмаслигини таъкидлашим керак. Чиндан ҳам “Навбаҳор” раҳбарияти билан клубни бошқариш юзасидан музокаралар олиб борилганини тасдиқлайман. Лекин юқорида айтганимдек, ҳозирги режамда бош мураббий бўлиб ишлаш йўқлиги боис буни рад этишга қарор қилдим. Бироқ кун келиб “Навбаҳор”ни бошқаришни албатта истаган бўлардим. Аммо ҳозир эмас. Қолаверса, фаолиятим бошланган клуб олдида қарзим бор. Чунки у ердаги фаолиятим жуда ёрқин бошланган. Биз ўшанда чемпионат билан Кубокни ютишга муваффақ бўлгандик. Эртами-кечми, наманганлик мухлислар олдидаги қарзимни узиш ниятим йўқ эмас. Мени таклиф қилишди ва клуб раҳбарияти билан учрашдим. Ўзаро фикр алмашдик. Мен клуб янги маррага кўтарилиши учун қандай ишлар қилиниши борасида ўз мулоҳазаларим билан ўртоқлашдим. Яна такрорлашимга тўғри келади, айни пайтда бош мураббий вазифасида ишлаш режамда йўқ. Мен буни очиқ-ойдин ҳолда раҳбариятга етказдим. Аммо клубга маслаҳатчи сифатида кўмаклашишга тайёрман. Мени ҳаммасидан кўра, вилоят раҳбари маҳаллий клубни ривожлантириш учун эътибор қаратаётгани хурсанд қилди. “Навбаҳор”да янги марраларга кўтарилиш учун ҳамма нарса бор. Боя айтганимдек, клубни ривожлантириш юқоридагиларнинг футболни қай даражада яхши кўришларига боғлиқ. Мен шуни ишонч билан айта оламанки, вилоят раҳбари “Навбаҳор”ни жуда ёқтиради. Маҳаллий футбол ва клуб ривожланиши учун у киши катта ишларни амалга оширишга киришган. Ривожланишнинг қайси йўналишидан боришни ҳам айнан вилоят ҳокими танлайди. Раҳбарият билан учрашган пайтимда ўз мулоҳазаларимдан келиб чиққан ҳолда бунинг учун қандай ишлар қилиш кераклиги борасидаги фикрларимни баён этдим. Шу билан бизнинг учрашувимиз тугади. Ҳозирда “Навбаҳор”нинг ўтган мавсумдан бери бошқараётган мураббийи бор. Эшитишимча, Виктор Жалилов ҳам клубга қайтган. У кўплаб футболчиларни кашф эта олган етук мутахассис ҳисобланади. Раҳбариятга уни таклиф этишни мен айтгандим. Ўз навбатида вилоят ҳокими буни қабул қилганди. Чунки суҳбатимиз бошида у мендан бир-икки нафар номзоддан кимни танлашни маслаҳат беришимни сўраганди. Жалиловнинг “Навбаҳор”га қайтганини эшитиш мен учун ёқимли бўлди. Чунки у жамоага бегона эмас. Виктор Жалилов кашф этган ўйинчилар “Навбаҳор”нинг муваффақиятларига баракали улуш қўша олганларини ҳамма билса керак. Наманганда бўлганим мухлислар орасида турли гап-сўзларни чиқаргани масаланинг моҳиятидан келиб чиқмаган ҳолда юз берганини айтишим даркор. Мен ўз сўзларимни шунчаки ҳавога совуришни истамайман. Бир кунмас-бир кун “Навбаҳор”да бош мураббий бўлиб ишлайман. “Навбаҳор”да ишлашни ва натижа қайд этишни хоҳлайман. Айниқса, жамоанинг жонкуяр мухлислари кўз ўнгида ишлаш ҳар қандай мураббийда адреналинни жўштириб юборади. Трибуналарни тўлдириб ўтирган мухлислар қаршисида бундай пайтда кутган натижангга эриша оласан.\n- Самвел Вячеславович, айни пайтда хизматингизга кўз тикаётган бошқа клублардан ҳам таклифлар борми? Мураббийлик ишингизни давом эттирасизми? Умуман олганда, режаларингиз қандай?\n- Албатта, мураббийлик фаолиятимни давом эттириш режам йўқ эмас. Аммо бунинг учун аввало ўз билим ва малакамни янада ошириш учун амалиёт ўташни мақсад қилганман. Ҳозирги мақсадим Европа футболини яхши биладиган мураббий билан ҳамкорлик қилган ҳолда ундан ўйиннинг бир қанча жиҳатлари борасидаги билимларимни янада оширишни мақсад қилганман. Табиийки, мураббийлик ишини давом эттиришни истайман. Энди таклифларга келсак, “Навбаҳор”дан ташқари Республикамизнинг яна бир қанча жамоаларидан таклифлар бўлганди. Бироқ раҳбарларга ва менежерларга ҳозирги режамда бирор-бир клубни бошқариш йўқлигини айтиб жавоб қайтардим. Бугунги кунда ўзим ўйлаб юрган бошқа бир қанча вариантлар мавжуд. Шартномадаги муайян шартлардан келиб чиққан ҳолда ҳам ҳозирда бош мураббий вазифасида ишлай олмаслигимни қўшимча қилишим даркор.\n- Шунингдек, қулоғимизга “Пахтакор”да ишлашингиз мумкинлиги ҳақидаги гап-сўзлар ҳам чалинди. Бу гаплар ҳақиқатга қанчалик яқин?\n- Атрофимда жуда кўплаб турли миш-мишлар юрибди. Бироқ ҳаммасини бирма-бир изоҳлаб ўтишни истамаган бўлардим. Мени клублардан қайси бирига таклиф қилишганини айтиб беришим этик жиҳатдан ҳам тўғри бўлмасди. Бевосита “Навбаҳор” масаласига келсак, ҳақиқатан ҳам мени бош мураббийликка тайинламоқчи бўлишганди. Лекин бошқа клублардан юборилган таклифлар ҳақида гапирмоқчи эмасман. Бу тўғри иш бўлмасди. Чунки таклифлар битта эмасди. Лекин ҳозир бош мураббий сифатида ишлашга тайёр эмасман. Яна қайтараман: Хитойдаги клуб билан шартномани бекор қилган пайтимдаги бажаришим керак бўлган айрим мажбуриятлар бор.\n- Айтайлик, “Пахтакор”да ишлашга таклиф қилишса, бунга розилик берармидингиз?:\n- Мен бундай виртуал нарсалар ҳақида ўйламаяпман. Агар мен чиндан ҳам мураббийлик ишини давом эттириш борасида юридик масалаларни ҳал қиладиган бўлсам, бундан биринчи хабар топадиган инсон сиз бўласиз. Чунки сизга бўлган муносабатим қандайлигини ўзингиз ҳам яхши биласиз (кулади). Виртуал нарсаларга ва турли миш-мишларга ишониш яхши эмас.\n- Шота Арвеладзенинг кетишига ҳамма ўз муносабатини билдиряпти...\n- Буни муҳокама қилиш мен учун мутлақо ярашмасди. Ахир “Пахтакор”га бўлган муносабатим қандайлигидан мухлисларнинг хабари бор. Қолаверса, буларни муҳокама қилиш клуб тепасида турганлар ва мутахассисларнинг иши. Мен эса “Пахтакор” ҳақида объектив ва субъектив томондан ҳеч гап айтмоқчи эмасман. Бу ноҳаққоний ва нотўғри иш бўларди.\n- Терма жамоа ҳақида гап кетганда, кўпчилик олдинги термамизнинг таркибини ҳозиргисидан кучлироқ бўлганини айтишмоқда. Ўзингиз ҳам термада ишлагансиз. Бу борадаги фикрларингиз билан ўртоқлашсангиз?\n- Бугунги терма жамоа ҳақида гапиришни истамайман. Бевосита ўзимга келсак, термада ишлаган чоғимда бугунги даражадаги “Женоа”да тўп сураётган Шомуродовни қўл остимда кўришни жуда хоҳлаган бўлардим. Элдор аввалгига караганда жисмоний тарафдан ва маҳорат бобида анча ўсган. Тўғри, у 20 ёшида термада дебютини ўтказган ва буни гол билан безай олган. Адашмасам, у Баҳрайнга қарши ўйинда ўзини кўрсатганди. Ўшанда жамоамиздаги ёш футболчиларнинг имконияти яхши эканлигини айтгандим. Амалда ҳам бундай тахминларим ўзини оқлаганини вақт кўрсатиб берди. Мен тахминий эмас, балки термада ишлаган чоғларимда қўл остимда ўйнаган йигитлар ўша даврнинг энг кучли ўйинчилари бўлишган.\n- Сизнингча, бугунги терма жамоа 2022 йили Қатарда бўлиб ўтадиган мундиалга бора оладими?\n- Бунинг учун ЎФА керакли бўлган барча чораларни кўрмоқда. Асосийси, бугунги термада тажрибали ижрочилар ва ёшлардан иборат ўзига яраша “қоришма” бор. Таркибда ўта иқтидорли футболчилар топилади. 5-10 йилдан сўнг, бугунги термадаги ижрочилар ҳақида хулоса чиқариш мумкин бўлади. Аҳмедов, Шомуродов, Машарипов, Искандеров, Яхшибоев, Ўрунов, Кримец, Сергеев, Шукуров, Ҳамробеков...Муҳими, бизда вазифани бемалол бажара олишга қурби етадиган футболчилар бор. ЎФА президенти бошчилигида терма жамоа ўзи учун армон бўлиб келаётган ЖЧ йўлланмасини қўлга киритиш сари одимламоқда.\n- Мураббийлик фаолиятингиз давомида ўзингиз йўл қўйган қайси хатони энг афсусланарлиси деб ҳисоблайсиз?\n- Футболнинг ўзи хатолар устига қурилган. Ҳар қандай мураббийда хатолар бўлган. Жумладан, мен ҳам бундан мустасно эмасман. Футболчилар каби мураббийлар ҳам хатоларга йўл қўйишади. Хатосиз футбол – бу компьютердаги футболдир. Футболда ўйинчилар, мураббийлар ва ҳакамлар ҳам хатодан ҳоли эмаслар.\n- Бугунги кунда Ўзбекистон футболини кўтаришга катта ҳисса қўшаётган инсон деб кимни айта оласиз?\n- Авваламбор юртимиз Президенти. Мен ўйлайманки, Ўзбекистонда футболни ўзгача севишади. Бунга мисол тариқасида Юртбошимизнинг Ўзбекистонда футболни ривожлантиришни мутлақо янги босқичга олиб чиқиш чора-тадбирлари тўғрисида чиқарган фармонларини айтса бўлади. Бу фармон билан юртимиз футболи давлат сиёсати даражасига кўтарилганини англатади. Ушбу фармон натижасида мамлакатимизда оммавий футбол ва ёшларни ушбу спорт турига жалб қилишни таъминлайди деб ҳисоблайман ва шунинг натижасида халқаро майдонларда юртимиз футболи юксак даражага етишади. Бугунги кунда ЎФАни футболни жуда яхши тушунадиган инсон бошқариб келмоқда. У одам футболни нафақат спорт томонидан, балки футболимизни моддий-техник базасини кучайтиришга ҳам ҳисса қўшяптилар.\n- Агар мураббийлик фаолиятингизни 5-10 йил орқага қайтариб ўзгартиришнинг иложи бўлганида, нимани ўзгартирган бўлардингиз?\n- Ҳеч нарсани ўзгартирмаган бўлардим. Чунки фаолиятимдан афсусланмайман. Суткасига 24 соат ишлашдан ҳам кўпроқ меҳнат қилишнинг иложи бўлганида бунга ҳам рози эдим. “Пахтакор”, миллий ва олимпия терма жамоалари, Латвия ҳамда Хитойдаги фаолиятим давомида миям фақат футбол ҳақида ўйлаган холос. Қаерда ишлаган бўлсам, ўша жамоанинг шаънини муносиб ҳимоя қилиш пайида бўлганман. Айниқса, миллий терма жамоа мураббий зиммасига икки баробар кўпроқ масъулият юклайди. Шу пайтгача максимум даражада куч сарфлаб ишлаганим боис ҳам ҳаммасини ортга қайтаришнинг иложи бўлганида ҳам ҳеч нарсани ўзгартирмасдим. Бу барча жабҳаларга тааллуқли: футболчига бўлган муносабат, мураббий сифатида қабул қилган қарорларим, бу менинг ўзимга бўлган талабчанлигимдан келиб чиққан ҳолда айтаётган фикрларимдир. Бу менинг ҳаётда ва мураббийлик фаолиятимда амал қилиб келадиган энг асосий тамойилим бўлиб қолаверади. Аввало ўзимга нисбатан талабчан бўлганим учун ҳам қўл остимдагиларга шундай муносабатда бўлиб келаман.\n- Матбуотда ўзингиз ҳақингизда чиққан маълумот ёки мақолаларни ҳам кузатиб келасизми?\n- Футболимизда юз бераётган ишларнинг таҳлили ҳақида ўқиш менга ёқади. Шунингдек, ўзи спорт журналистикасидан чиққан ва ҳозирда раҳбар лавозимида ишлаётган Диёр Имомхўжаевнинг берган интервьюсини ўқиш менга ёқди. Унинг футбол ҳақидаги таҳлилий қарашлари жўяли бўлиб, у масалага объектив ёндашган ҳолда замон билан қадам-бақадам одимлаётганини кўрсатиб берди. Эҳтимол, унга бироз тажриба етишмаётган бўлиши мумкин. Лекин унинг футбол ҳақидаги фикр-мулоҳазалари менга ёқди.\n- Охирги савол, мухлисларга айтар гапларингиз?\n- Гапим битта: мухлислар севган клубларига ишқибозлик қилишдан тўхташмасин, айниқса, ҳозирги пандемия шароитида бирортаси оғримасин. Ҳозир кўпчилик пандемия туфайли замон ўзгариб кетганини айтяпти. Истардимки, ҳаммаси пандемияга қадар бўлган олдинги ҳолатга қайтсин. Учрашувларнинг мухлислар билан тўлиб-тошган трибуналар қаршисида ўтишини истаб қолардим. Улар қайси клубга мухлислик қилишмасин ўйинни кузатишдан руҳан ва маънан роҳат олишсин. Юртимиздаги ишқибозларнинг терма жамоамиз қайд этадиган натижаларидан хурсанд бўлишларини истайман.\nДеян Журжевич: Бабаян билан Хитойга кетгач, 2 ойдан сўнг уйга қайтганман. У ерда кимдир футболни тушунади, кимдир эса тушунчага эга эмас


Эрол® – medu.uz – Дорилар ҳақида маълумотлар ўзбек тилида\nHome Йўриқномалар Эрол®\nСиртга қўллаш учун крем\nПрепаратни ишлатишни бошлашдан олдин мазкур йўриқномани диққат билан ўқиб чиқинг.\nЙўриқнома сизнинг даволанишингизга тааллуқли муҳим бўлган маълумотни ўз ичига олади.\nУшбу йўриқномани сақлаб қўйинг, у Сизга яна керак бўлиши мумкин.\nУшбу препарат шахсан Сизга ёзиб берилган ва уни бошқа пациентларга тавсия қилиш керак эмас. Бу, ҳаттоки, уларнинг касаллик симптомлари сизники билан бир хил бўлса ҳам, уларга зарар келтириши мумкин.\nАгар сизда бирор-бир ножўя таъсир ёки мазкур йўриқномада санаб ўтилмаган ножўя таъсир пайдо бўлса, марҳамат қилиб даволовчи шифокорингизга ёки фармацевтга мурожаат қилинг («Бўлиши мумкин бўлган ножўя таъсирлар» бўлимига қаранг).\nМазкур йўриқномада қуйидагилар келтирилган:\nЭрол® 0,05% ли крем ўзи нима ва у нима учун ишлатилади.\nЭрол® 0,05% ли кремни ишлатишни бошлашдан олдин пациентлар учун зарур бўлган маълумот\nЭрол® 0,05% ли кремни қандай ишлатиш керак.\nЭрол® 0,05% ли кремни қандай сақлаш керак\nЭРОЛ® 0,05% ЛИ КРЕМ ЎЗИ НИМА ВА У НИМА УЧУН ИШЛАТИЛАДИ\nЭрол® 0,05% ли крем терига фақат сиртга қўллаш учун ишлатилади. Фаол модда сифатида таркибида третиноин сақлайди. Третиноин – бу ретиноид (А витаминининг фаол метаболити) бўлиб, у акнеда тери тешикчаларини очиш (комедолитик) таъсирга эга, шунингдек қора нуқталарни (комедонларни) ҳосил бўлишини олдини олиш хусусиятига ҳам эга.\nЭрол® 0,05% ли крем комедоген акне ва папулопустулляр акненинг ўртачадан то оғир бўлган шаклларидаишлатилади.\nЭрол® 0,05% ли кремни қуйидаги ҳолларда ишлатманг:\nАгар Сизда третиноинга ёки ушбу дори воситасининг бошқа ҳар қандай компонентига аллергия бўлса («Қўшимча маълумот» бўлимига қаранг);\nАгар Сиз қуйидаги тери патологияси: розацеа, ўткир экзема, ўткир тери яллиғланиши, айниқса оғиз атрофида (периорал дерматит) бўлса;\nАгар Сиз ҳомиладор бўлсангизёки ҳомиладорликни режалаштираётган бўлсангиз.\nМахсус кўрсатмалар ва огоҳлантиришлар\nЭрол® 0,05% ли кремни қўллашдан олдин шифокор ёки фармацевт билан маслаҳатлашинг.\nПрепарат кўзга, оғизга, бурун катакларига ва бошқа шиллиқ қаватларга тушмаганлигига ишонч ҳосил қилинг. Препарат шиллиқ қаватлар билан таъсирлашган тақдирда таъсирлашган юзани сув билан ювиб ташлаш тавсия этилган.\nПрепаратни бир вақтнинг ўзида бошқа маҳаллий қўлланиладиган препаратлар, айниқса пиллинг самарасига эга бўлган моддалар (тиббий совунлар ёки терини кучли равишда қуритадиган косметика, таркибида спирт бўлган маҳсулотлар, парфюмерия вашу кабилар) билан бирга ишлатманг.\nАгар Сиз ўзингизни даволаниш вақтида ультрабинафша нурлар (масалан, қуёш нурлари, қуёш лампалари, солярий) таъсиридан ҳимоя қилишни истасангиз, Эрол® 0,05% ли кремдан фойдаланиш вақтида махсус ҳимоядан фойдаланинг.\nДаволаниш давомида терини шикастланиш эҳтимолини олдини олиш учун Сиз ўзингизни қуёш нури таъсиридан иложи борича асрашингиз ва сунъий ультрабинафша нурлар радиациясидан сақланишингиз керак. Агар Сизнинг ишингиз қуёш нурларининг узоқ муддатли таъсири билан боғлиқ бўлса ва агар ирсий мойиллик туфайли, Сиз қуёш нурлари таъсиридан тери шикастланишларига мойил бўлсангиз ёки агар Сиз нур таъсирига сезувчан бўлсангиз, бу Сиз учун муҳимдир.\nАгар Сиз қуёш таъсирида куйган бўлсангиз, Эрол® 0,05% ли крем билан даволанишдан олдин ярани битишига имкон беришингиз лозим.\nРентген нурланиши таъсирида Эрол® 0,05% ли крем терининг шилиниши ва қизаришини кучайтириши мумкинлигини унутмаслик муҳимдир.\nДаволашни доимо тери тинч бўлган ҳолатда бошлаш керак.\nТерини кучли таъсирланиши ҳолларида суртишлар сонини камайтириш учун (масалан, икки кунда бир марта битта аппликация) Сиз ўз шифокорингизни хабардор қилишингиз керак.\nУшбу дори воситасини шикастланган терига қўлламанг.\nТаъсирланган жойни тез-тез ювишдан сақланинг. Ушбу жойни кунига икки мартадан кўп ювмаслик ва яхшилаб қуритиш тавсия этилади.\nБошқа дори воситалари ва Эрол® 0,05% ли кремдан фойдаланиш\nАгар Сиз бошқа дори воситаларини қабул қилаётган ёки яқинда қабул қилганбўлсангиз, илтимос ўз шифокорингиз ёки фармацевтни огоҳлантириб қўйинг.\nСиртга қўллаш учун бошқа дори воситаларини бир вақтда ишлатиш тавсия этилмайди, чунки жуда кучли тери реакцияси пайдо бўлиши мумкин. Кортикостероидлар билан узоқ муддатли даволаш қора нуқталарни (комедонларни) пайдо бўлишига туртки бериши мумкинлиги сабабли, даволашни, агар бунга мажбур қилувчи сабаб бўлмаса,Эрол® 0,05% ли кремни қўллаган ҳолларда биргаликда олиб бормаслик керак.\nМаълумки, орал третиноин тератоген ҳисобланади. Инсонлар учун, маълумотлар маҳаллий қўллаш билан чекланади.\nАгар Сиз ҳомиладор бўлсангиз, ҳомиладорман деб ўйласангиз ёки ҳомиладорликни режалаштираётган бўлсангиз, Эрол® 0,05% ли кремни ишлатманг.\nАгар Сиз ҳомиладорликни режалаштираётган бўлсангиз, Сиз даволанишни тахмин қилинаётган ҳомиладорликдан бир ой олдин тўхтатишингиз керак.\nТуғруқ ёшидаги аёллар потенциал хавф ҳақида хабардор қилиниши ва Эрол® 0,05% ли кремни қўллаш вақтида тегишли контрацепция чораларини кўришлари керак.\nАгар Сиз даволаш курси давомида ҳомиладор эканлигизни аниқлаган бўлсангиз, препаратни қўллашни тўхтатинг ва дарҳол ўз шифокорингиз билан маслаҳатлашинг.\nТретиноин кўкрак сути билан ажралиб чиқиши номаълум.\nЭрол® 0,05% ли креми эмизиш вақтида ишлатилмаслиги керак.\nАгар Сизга эмизиш вақтида даволаниш зарур бўлса, болани препарат билан бевосита контактда бўлишини олдини олиш учун Эрол® 0,05% ли кремни кўкрак қафаси соҳасига ишлатманг.\nАвтомобилни бошқариш ва мураккаб механизмларни ишлатиш\nЭрол® 0,05% ли крем автомобилларни бошқариш қобилиятига ва мураккаб механизмларни ишлатишга таъсир кўрсатмайди.\nЭрол® 0,05% ли крем бензой кислотаси ва бутилгидроксианизолни сақлайди.\nУшбу дори воситаси бензой кислотаси сақлайди, у тери, кўз ва шиллиқ қаватларни бироз таъсирланишига сабаб бўлиши мумкин.\nУшбу дори воситаси бутилгидроксианизол сақлайди, у терини локал таъсирланишига (масалан, контактли дерматитга) ёки кўз ва шиллиқ қаватларни таъсирланишига сабаб бўлиши мумкин.\nЭРОЛ® 0,05% ЛИ КРЕМНИ ҚАНДАЙ ИШЛАТИШ КЕРАК\nПрепаратни доимо шифокор Сизга қандай тарзда буюрган бўлса, шундай аниқликда ишлатинг. Агар Сиз бунга ишонч ҳосил қилмасангиз, ўз шифокорингиз ёки фармацевт билан текшириб кўринг.\nТавсия этиладиган доза – суртиш соҳаси яхшилаб тозаланганидан ва қуритилганидан кейин, уйқудан олдин кунига битта аппликация тавсия этилади. Юқори даражада таъсирланиши юз берган ҳолларда, Сиз бу ҳақда шифокорингизни хабардор қилишингиз керак, у суртишлар сонини (масалан, ҳар икки кунда битта аппликациягача) қисқартириши мумкин («Бўлиши мумкин бўлган ножўя таъсирлар» бўлимига қаранг).\nАгар даволаш вақтида ҳеч қандай маҳаллий таъсирланиш кузатилмаса, шифокорингиз суртишлар сонини кунига икки мартагача кўпайтириши мумкин.\nЭрол® 0,05% ли крем шиллиқ қаватлар, айниқса кўзга тушишига йўл қўймаслик керак. Препарат лабларга ва бурун катакларига жуда яқин жойга суртилмаслиги керак.\nДаволаш айнан ўша дозаларда 8 ҳафтадан 12 ҳафтагача давом этиши керак. Даволашнинг муваффақияти кўпинча Сизнинг даволашда собит бўлишингизга боғлиқ.\nСоғайишнинг биринчи белгилари комедонлар ўртача камайган ҳолларда 3-5 ҳафтадан кейин кутилиши мумкин.\nТерида қўлланилади. Ичга ютилмасин.\nКремни қўл бармоқлари ёрдамида жуда қилиб суртинг. Лосьонни пахта момиқли ёстиқча билан қўлланг. Қўлланилганидан кейин қўлларингизни яхшилаб ювинг.\nАгар Сиз Эрол® 0,05% ли кремни керагидан ортиқ ишлатган бўлсангиз\nПрепаратни жуда кўпишлатиш даволаш натижаларини яхшиламайди, балки терининг таъсирланишига олиб келиши мумкин.\nАгар Сиз Эрол® 0,05% ли кремни жуда кўп ишлатган бўлсангиз, бу тўқималарда суюқлик тўпланиши (шишларни ҳосил бўлиши) билан бирга терининг ўткир яллиғланишига (дерматитга) олиб келиши ва терининг намланувчи шикастланишларини (эррозияларни) ҳосил бўлишига, тарқалишига (кучайишига) сабаб бўлиши мумкин.\nУшбу ҳолатда Эрол® 0,05% ли крем камроқ қўлланилиши ёки ҳатто даволаш бир неча кунга тўхтатиб турилиши керак. Бундай ҳолатда симптомлар камаяди.\nАгар Сиз Эрол® 0,05% ли кремни суртишни ёддан чиқарган бўлсангиз\nАгар Сиз препаратнинг дозасини жадвал бўйича қўллашни ёддан чиқарган бўлсангиз, Сиз уни бир неча соат ўтгач суртишингиз мумкин, аммо кейинги доза аниқ бўлган ҳолат бундан мустаснодир. Сиз қўллаш сонини ёки суртиладиган модда миқдорини оширмаслигингиз керак.\nАгар Сиз Эрол® 0,05% ли кремни ишлатишни тўхтатган бўлсангиз\nАгар Сиз даволашни тўхтатмоқчи бўлсангиз, буни ўз шифокорингиз билан муҳокама қилинг. Илтимос, даволашни махсус маслаҳатлашувсиз ўзбошимчалик билан тўхтатиб қўйманг, чунки Сиз даволаш муваффақиятини хавф остига қўйишингиз мумкин.\nАгар Сизда ушбу дори воситасини ишлатиш бўйича саволлар бўлса, ўз шифокорингиз ёки фармацевтдан сўранг.\nБарча дори препаратлари каби Эрол® 0,05% ли крем ҳам ножўя таъсирларни келтириб чиқариши мумкин.\nЖуда ҳам тез-тез юзага келадиган ножўя таъсирлар (10 инсондан 1 тадан кўпроқ ҳолатда юзага келиши мумкин): Эрол® 0,05% ли крем суртилганидан кейин Сиз иссиқлик ёки ачишишни сезишингиз мумкин. Даволашнинг биринчи ҳафтасида терини қизариши, қипиқланиши ва қуриши пайдо бўлиши, ва ҳатто акнени зўрайиши кузатилиши мумкин. Бу нормал ҳолатлар бўлиб, улар препаратнинг самарадорлигини намоён этади ва одатда бир неча кун ўтгач аралашувларсиз йўқолиши мумкин.\nТерини яққол ифодаланган таъсирланиши бўлса, бу ҳақида ўз шифокорингизни хабардор қилиш лозим, шифокор терига суртишлар сонини қисқартириши (масалан, ҳар икки кунда битта апликация) мумкин.\nҚичишишни юз бериши тез-тезлиги номаълум. Эрол® 0,05% ли крем тери рангини ўзгартириши мумкин.\nНожўя таъсирлар бўйича ҳисобот\nАгар Сизда ножўя таъсир, жумладан препаратни қўллаш бўйича йўриқномада санаб ўтилмаган ҳар қандай юз бериши мумкин бўлган ножўя таъсирлар юзага келган бўлса, бу ҳақида шифокорингизга ёки фармацевтга хабар беринг. Сиз шунингдек ножўя таъсирлар ҳақида +99893 380 80 75 телефон рақами бўйича тўғридан-тўғри хабар қилишингиз мумкин. Ножўя таъсирлар ҳақида хабар берган ҳолларда Сиз препаратнинг хавфсизлиги тўғрисида кўпроқ ахборот олишга ёрдам берган бўласиз.\nЯроқлилик муддати тугаганидан кейин ишлатилмасин. Яроқлилик муддати ўрамда кўрсатилган ойнинг охирги куни ҳисобланади.\n30оС гача бўлган ҳароратда сақлансин.\nАгар Сиз туба шикастланганлигини сезган бўлсангиз, Эрол® 0,05% ли кремдан фойдаланилмасин.\nОчилганидан сўнг 2 ойдан кейин крем ишлатилмасин.\nПрепаратни оқава сувларга оқизиб юбориш ва уй чиқиндилари билан бирга жойлаштириш мумкин эмас. Қўллаш учун яроқсиз бўлган препаратдан халос бўлиш йўлини фармацевтдан аниқлаб олинг. Ушбу хатти-ҳаракатлар атроф муҳитни асрашга ёрдам беради.\nЭрол® 0,05% ли крем таркибида қуйидагиларни сақлайди\nФаол модда: третиноин.\n1 г крем таркибида 0,5 (0,05%) мг третиноин сақлайди.


Евросиё Медиа Форуми жанжал билан бошланди - Фарғона.Ру ахборот агентлиги\n04:51 msk, 7 Июль 2020\nЕвросиё Медиа Форуми жанжал билан бошланди\n24.04.2006 18:40 msk\n20 февраль куни Қозоғистон жанубий пойтахти Алматида Евросиё Медиа форумининг бешинчи йиллик тақдимоти бўлиб ўтди. Конференция биринчи кунининг айрим тафсилотлари билан “Фарғона.Ру”нинг Алматидаги мухбири Даурен Ахметбаев хабар беради.\nФорумда содир бўлган биринчи “кўнгилсизлик” – президен Нурсултон Назарбоев катта қизи Дариға томонидан уюштирилувчи тадбирга одатига хилоф равишда келмади. Қозоғистонда миш-мишлар пайдо бўлди. Ота ва қиз ўртасида “қора мушук ўтиб”, Нурсултон Назарбоев бир неча ойдан бери қизлари ва куёвларини бир неча ойдан бери яқинига йўлатмаётган эмиш.\nФорумнинг биринчи кунида тадбир ташкилотчилари “Одил сўз” Халқаро сўз эркинлигини ҳимоя қилиш жамғармаси раҳбари Тамара Калеевага делегатлар ўртасида бу нодавлат ташкилот томонидан чиқарилган матбуот варақчаларини тарқатишига тўсқинлик қилдилар.\nБу ташкилот томонидан чиқарилган ва Қозоғистон адлия вазирлигида рўйхатга олинган махсус нашрларда ОАВ раҳбарларига қандай қилиб ҳуқуқ-тартибот тизимлари уларга нисбатан жиноят ишлари очишларининг олдини олишлари мумкинлиги тўғрисида маълумотлар берилган эди.\nВоқеа туфайли Тамара Калеева “бу каби форумда” иштирок этишни ўзига эп кўрмаслигини айтиб, форум ўтаётган “Анқара” меҳмонхонасини тарк этди.\nБироқ, кейинроқ Тамара Мисхадовна бу қарорига аниқлик киритди: унинг ЕОМФ ишида иштирок этишдан бош тортиши фақат юқоридаги ҳолатга боғлиқ эмас экан. Унга кўра, қозоғистонлик журналистлар бу тадирга фақат декорация, зални тўлдириш учун таклиф қилинадилар. Айни пайтда хорижий журналистлар постсовет давлатларидаги журналистлар ҳар куни йўлиқадиган муаммолардан йироқ бўлган глобал масалаларни муҳокама қиладилар.\nКалеева сўзларининг бир қанча исботи бор. Булардан бири - медиа форум мақоми аввалги тадбирларга қараганда анча тушган. Тадбир олдидан эълон қилинган рўйхатда дунё миқёсида танилган медиа юлдузлар исмлари кўринмайди. Алматиликларни Европа Иттифоқининг Марказий Осиёдаги махсус вакили Ян Кубиш ҳам ўз ташрифи билан хурсанд қилмади. Форумда Россия медиа бозорининг “отахон”лари ҳам кўринмади.\nЕЎМФ ташкилотчиси Дариға Назарбоевага унинг отаси-мамлакат президенти яна бир “кўнгилсиз совға” жўнатди. Президентнинг форум иштирокчиларига номасини ўқиб эшиттиришга бир ҳафта олдин президент маъмуриятии раҳбари ўринбосари лавозимига тайинланган 35 ёшдаги Маулен Ашимбаев вакил қилинди. Бу факт медиа форумда анча ҳазил-ҳузилга сабаб бўлди. Делегатлар Назарбоев Мауленовни Форумга жўнатиш учун 13 апрель куни унинг лавозимини кўтарган, чунки эски амалдорлар бу тадбирга келишдан бош тортган эдилар, деб латифа тўқидилар.\nНатижада қозоғистонлик журналистларнинг асосий қисми Тамара Калеевага ўхшаб шовқин-сурон кўтармасдан, биринчи танаффус пайтида ими-жимида форум ўтаётган “Анқара” меҳмонхонасини тарк этдилар.\nРоссия делегацияси таркибидан Президентнинг катта қизи Виталий Третьяков, Виталий Игнатенко ва "Russia today" канали вакилларига катта эътибор берди. ЕОМФ доимий иштирокчилари Игорь Панарин, Ирина Звягельская, Ярослав Скворцов, Мария Валовая форумнинг биринчи пленар йиғилишида фаол иштирок этдилар. Бу йиғилишда глобал энергетик хавфсизлик ҳамда Хитой ва Марказий Осиё давлатларининг иқтисодий ҳаритада тутган ўрни муҳокама қилинди. Полит.Ру


Эркакни уйдан нима бездиради? | Megadunyo.UZ\nАвтор: admin 0 Комментариев эркак\nБаъзан жаҳл аралаш ғайрихитоблар қулоққа чалинади: «Ҳукумат бизга изн берган, эркаклар билан тенг ҳуқуқлимиз!»\nТенгҳуқуқли бўлиш нима ўзи? Эркак билан аёлнинг баравар айтишишими? Ё аёлларнинг оғир тўрхалталарда бозордан картошка, пиёз ташишими? Синглим, «тенгҳуқуқ» эркакнинг аёлга, аёлнинг эркакка айланиши эмас! Эрингнинг белидаги фартукни ечиб, қўлидан супургини ол. Жуфтинг-ку сен учун ёрдамга кўнибди — раҳмат! Аммо эркак киши минг уринсин, аёлнинг ўрнини босолмайди. Ўзимиздан қўймасин! Эрлар билан баравар ишлаб келамиз, кела солиб ошхонага югурамиз. Жуфтимиз меҳрибон бўлса, дарров ёнимизга киради, у юракдан сенга ёрдам беришга тайёр, аммо на хамирга қўли келсин, на идиш-товоққа! Бу — бирми? Иккинчиси: Меҳмон келди, ҳеч қачон сен гаплашиб ўтириб, эркак киши овқат қилмайди -одобдан эмас! Яна ўзинг балогардонми? Нақ ярим тунда боланг йиғлаб уйғонди ёки у бетоб. Отаси минг алдаб чорласин, бола унга бормайди. Фақат сен билан овунади. Яна сен бедор… Ҳоказо ва ҳоказо.\nЭскиларнинг: «Аёл киши эркакдан андак пастроқ туриши керак», деган нақли бор. Буни ҳам мен ижобий тушунаман. Нафис овозимиз, нозик қаддимиз, майин табиатимиз билан оилага биз сардор бўлгандан кўра, бу иш норғул, қатъиятли, кескин табиатли йигитларга ярашиқлидир. Бу — бирламчи. Иккиламчи, эрдан паст туриш дегани хокисорлик, қуллик дегани эмас. Бу- шарқона одоб! Учинчидан, бола тарбияси нуқтаи назаридан ҳам жуфтларимизни албатта, оила сардорлиги мавқеига олиб чиқишимиз керак. Аёнки, аёлнинг фикри, юрак қўри қўшилмагунча, рўзғорнинг араваси ўрнидан жилмайди. Одатда, эркаклар ошкора, дангал, аёллар эса сездирмай, синиқлик билан бошчилик қиладилар. Аммо шунга эришиш керакки, болаларимиз ҳал қилувчи овоз — отамизда, деб билсинлар. Нафсиламбрини айтгaнда, оталарнинг омон бўлгани, болаларига бош бўлиб юрганига нима етсин!\n…Эркакларни уйдан бездирадиган асосан икки нарсадир. Бири — тилимиз. Иккинчиси — уй тутишни билмаслигимиздир. Шундай аёллар бор оиланинг ҳаловати бўлмайди. Тили ёмон аёл — қотилдир. Бу — мазкур уйдан энди бутун одам чиқмайди дегани!\nАсли табиати тоза аёл эса ёш боласи бўлса ҳам, соғлиғи ёмон бўлса ҳам, покиза бўлаверади. Шароит қисман халал бериши мумкин, аммо асли покиза аёлни мутлақо ивирсиққа айлантириб қўймайди…\nМарҳабо исмли қўшни келин бўларди. Унга ҳар дуч келганда баҳорга йўлиққандай бўлар эдим. Энди ўйлаб қарасам, уни ҳамиша табассум чарақлаган ҳолатда кўрарканман. У ортиқча гўзал ҳам эмасди. Аммо ажиб оҳанрабоси бор эди: сочлари ҳамиша ораста, уйда ҳам кеча тушган келиндай ловуллаб, ороланиб юрарди. Қачон қарасак, кир ёйган, қўлида супурги. Бир эмас, икки шўхтой боласининг усти-бошига гард ҳам юқмасди. Уйига кириб қолсанг, покизаликдан, дастурхондаги антиқа пишириқлардан, унинг қўнғироқдек қувноқ овозидан кўнглинг яйрайди. Унинг тиккан зар дўппилари, самарқандча кашталарига қараб кўзингиз қувнайди.\nЭрни ҳурмат қилишни шу ёш келинчакдай ўхшата олмай, биз қаторилар гоҳо тоза изза тортган пайтларимиз бўлган… У икки боласи билан тиббиёт билим юртига ўқишга кирди ва уни имтиёзли диплом билан битирди…


COVID-19 пандемияси ўзбекистонликларга қандай таъсир қилди? — Sof.uz\nЖАҲОН 20,820,287 13,719,711 747,476\nЎЗБЕКИСТОН 32,837 25,659 213\nCOVID-19 пандемияси ўзбекистонликларга қандай таъсир қилди?\n1.07 18:26 854 Таҳлил\nИқтисодий тадқиқотлар ва ислоҳотлар маркази Жаҳон банки ва «Тараққиёт стратегияси» маркази билан биргаликда COVID-19 пандемиясининг Ўзбекистон Республикаси фуқаролари ижтимоий-иқтисодий ҳаётига таъсири бўйича тадқиқот ўтказди.\nSof.uz'га маълум қилинишича, ушбу тадқиқот «Ўзбекистон фуқароларини тинглаш» лойиҳаси доирасида олиб борилган бўлиб, фуқаролар фаровонлигини баҳолаш ва Ўзбекистон ҳукумати томонидан амалга оширилаётган ислоҳотлар юзасидан жамоатчилик фикрини ўрганишни мақсад қилган.\nМаълумот учун: Жаҳон банкининг «Ўзбекистон фуқароларини тинглаш» лойиҳаси (L2CU) ҳар ойда 1500 та Ўзбекистон Республикаси уй хўжаликларининг ижтимоий-иқтисодий ҳолатини ўрганади. 2019 йилда бошлаб, лойиҳа доирасида 21 та сўровнома ўтказилди. Сўнгги сўровнома 2020 йилнинг 21 май куни ўтказилган.\nТадқиқот натижаларига кўра қуйидагилар аниқланди:\n1. Ижтимоий фаровонлик соҳасида:\n- бандлик даражаси бироз ошди. Камида битта ишлайдиган аъзоси бўлган уй хўжаликларининг улуши март ойига нисбатан апрель ойида 40 фоиз пунктидан кўпроққа пасайди. Апрелдан майгача бўлган даврда 15 ф.п. га кўпайди (43%дан 58%га).\n- хонадонларда кимдир «ишидан айрилган ёки ишламай қолгани» ҳақида хабар берган респондентлар сони март ойида 1% дан апрель ойида 19% га ошган.\nИнқирозга қарши қабул қилинган кенг кўламли чоралар дастурининг амалга оширилиши натижасида апрель-май ойларида ишидан айрилганлар сони 19% дан 12% гача камайди. Бироқ, деярли барча респондентлар фаолиятини тўхтатиб турилишини вақтинчалик деб ҳисоблашган.\n- Камбағаллик даражаси ёмонлашиши мумкин. Апрель ойида COVID-19 пандемияси бошланганидан буён қашшоқлик чегарасидан пастроқда яшовчиларнинг улуши 10% га етди (март ойида 7,4%). Бу яна 448 минг киши яшаш даражасининг пасайиши натижасида камбағаллик чегарасидан чиқиб кетиши мумкинлигини англатади.\n- Озиқ-овқат истеъмоли яхшиланмоқда. Озиқ-овқат истеъмолининг пасайганлиги ҳақида хабар берган уй хўжаликларининг улуши апрель ойидаги 26% дан май ойида 23% га тушди.\n- Бевосита давлат ёрдамини олиш. COVID-19 пайдо бўлганидан бери аҳолининг 9%и тўғридан-тўғри ҳукумат ёрдамини олганлиги ҳақида хабар беришди. Ёрдамнинг энг катта қисми (89%) натурал (товар) шаклида берилган.\n2. Таълим соҳасида:\n- Май ойида барча мактаблар ёпилганига қарамай, деярли барча мактаб ёшидаги болалар муайян таълим ва ўқув машғулотларида (97%) иштирок этдилар. Респондентларнинг аксарияти (69%) ушбу машғулотлардан қониқишган ва 8 %и эса қониқишмаган.\n- Ўқув машғулотларининг асосий қисми таълим телевизион дастурлари орқали амалга оширилганлигини ўқувчиларнинг 87 %и белгилашган. Ўқувчиларнинг 6 %и учун мобил ўқув қўлланмалари асосий таълим усули бўлиб, ўқувчиларнинг 5 %и репетитор ёки ўқитувчи томонидан берилган топшириқлар орқали ўрганганлар.\n- Хонадонларда телевизор ва телевидение дастурларидан фойдаланиш имконияти юқорилиги (91 %дан ортиқ) ушбу тизим орқали ўқув машғулотларининг кенг миқёсда эканлигини қисман тушунтиради. 70 % хонадонларда смартфонлар мавжуд ва уларнинг қарийб ярми мобил интернетга уланган. Респондентларнинг 17,5 %и шахсий компьютерга ёки ноутбукка эга, 8 % хонадон кабелли интернетига уланган.\n3. Хизматлар кўрсатиш ва маиший харажатлар:\n- COVID-19 эпидемияси бошланганидан буён уй хўжаликларининг 6 %ида фуқаролар тиббий ёрдамга муҳтожлигини маълум қилишди.\n- Маиший харажатлар турлича. Респондентларнинг 55 %и харажатларнинг ўзгариши ҳақида хабар берган. Ушбу ўзгаришларга кўра, респондентларнинг 60 %га яқинида олдинги 30 кунга нисбатан харажатлар ошган (ўртача ва сезиларли даражада), шунингдек, улар ўртача даромаддан юқори бўлган харажатларга эга бўлишган. Тахминан 40% харажатлар қисқарганлиги ҳақида хабар беришган (23% «ўртача» қисқартириш ва 77% «сезиларли» деб хабар беришган). Харажатларни қисқартириш тўғрисида хабар берганларнинг аксарияти кам таъминланган респондентлар бўлган.\n- Маҳсулотлар танқислиги муаммолари яхшиланди. Май ойида респондентларнинг тахминан 6 %и, апрель ойидаги 16 % маълум товарлар ўз ҳудудларида сотилмаганини билдиришган. Ушбу маҳсулотлар орасида озиқ-овқат маҳсулотлари, айниқса, нон ва ун мавжуд. Май ойида вазият сезиларли даражада яхшиланди, шунда озиқ-овқат етказиб беришда узилишлар сони тахминан 6 %гача камайди. Дори-дармон ва ниқоблар сотувга чиқарилмагани ҳақида хабар берганлар апрель ойида 5 %ни ташкил этган бўлса, май ойида бир мунча пасайди.\n4. Турмуш даражаси соҳасида:\n- сўровда қатнашганларнинг 79 %и COVID-19 тарқалиши билан турмуш тарзининг ўзгаргани ҳақида хабар беришган. Одамларнинг хатти-ҳаракатларидаги энг кенг тарқалган ўзгаришлар: ниқоб тақиш (95 %), оила ва дўстларнинг ташрифларининг қисқартириши (84 %), қўлларни тез-тез ювиш (83 %), қўл сиқиш / қучоқлаш / саломлашиш (82%), ижтимоий масофа (72 %), иш вақтидан ташқари уйлардан чиқиш (51 %), изоляция / карантин (19 %). Май ойида оммавий тадбирларда яқин орада иштирок этганлиги тўғрисида хабар берган респондентлар сони нолга тенг.\n5. Ислоҳотларнинг самарадорлигига нисбатан ижтимоий муносабат:\n- COVID-19 инфекциясининг тарқалиш даври мамлакат сиёсий, ижтимоий ва иқтисодий ривожланишнинг тўғри йўлида эканлигига «тўлиқ рози» бўлган респондентларнинг улуши ошган даврга тўғри келди. Бундан ташқари, респондентларнинг деярли ҳеч бири ушбу фикрдан «норози эмас».\n- Ҳукуматнинг фуқаролар билан очиқ мулоқотда иштирок этишига рози ва буни тасдиқлаган респондентларнинг улуши қарийб 95% ташкил этди.\n- Деярли барча респондентлар COVID-19 пандемиясининг оилалари учун юзага келиши мумкин бўлган иқтисодий оқибатларидан хавотирда, аммо улар мамлакатнинг келажакдаги иқтисодий аҳволига яхши қарашади.\nЎзбекистон Республикаси Президенти администрацияси ҳузуридаги Иқтисодий тадқиқотлар ва ислоҳотлар марказининг жамоатчилик билан алоқалар хизмати\nтаҳлил Коронавирус эффекти COVID-19 коронавирус пандемияси\nБухоро амиридан қолган Қуръон китоби, муҳр ва камарбандни 500 минг долларга сотаётган Миллий гвардия ходими қўлга олинди\n10.08 15:37 2453\nМусулмонлари идораси муфтий алмашгани ҳақидаги хабарлар юзасидан расмий баёнот берди\n10.08 13:02 2450\n15 августдан катта тўйлар ўтказишга рухсат бериладими?\n11.08 09:41 2320\nТошкент ва Қашқадарёда 50 дан ортиқ махсус техника талон-торож қилинган – Президент\n11.08 11:42 1639\nКарантин даврида Ўзбекистонга кириш-чиқиш тартиби тўғрисида маълумот берилди\n11.08 18:42 1554\nПандемия даврида Ўзбекистонда иш ҳақи даражаси ошгани айтилмоқда\n12.08 11:22 361 Иқтисод\nКоронавирусга чалинган абитуриентлар тест синовларига қўйиладими?\n7.08 18:08 175\nИжтимоий нафақаларни тайинлаш жараёни автоматлаштирилади\n5.08 09:32 196 Ўзбекистон\nПандемия шароитида такси ва лифтдан фойдаланиш қанчалик хавфли?\n4.08 12:13 184 Тиббиёт


14:54 09.02.2018 (Янгиланган 15:15 09.02.2018)\n"Ўзбекистон почтаси" АЖ ва "ZOODEL" компанияси ишлаб чиқарувчи ва сотувчиларга ўз молларини сотиш учун товарларни мобиль иловалар ёрдамида "ZoodMall" сайтига жойлаштиришни таклиф этади\nТОШКЕНТ, 9 фев – Sputnik. 2018 йилнинг биринчи ярмида Ўзбекистонда "ZoodMall" янги электрон онлайн майдончаси ишга туширилади. Бу ҳақда "Ўзбекистон почтаси" АЖ матбуот хизмати хабар бермоқда. Бу орқали ишлаб чиқариш компаниялари ва дилерлар ўз молларини воситачиларсиз сотиш имкониятига эга бўладилар.\nХабар қилинишича, Ўзбекистон миллий почта оператори "Ўзбекистон почтаси" АЖ ва Швейцариянинг "ZOODEL" компанияси ўртасида ўзаро англашув Меморандуми имзоланди.\nЎзбекистон маҳсулотлари Amazon орқали ҳам сотилади\nМеморандумга мувофиқ, томонлар тажриба ва маълумот алмашишади, ўзаро консультатив қўллаб-қувватлашни амалга оширади, электрон тижорат ривожланишига бағишланган тадбирларда қатнашишни таъминлайди.\n"Ўзбекистон почтаси" АЖ ва "ZOODEL" компанияси ишлаб чиқарувчи ва сотувчиларга ўз молларини сотиш учун товарларни мобиль иловалар ёрдамида "ZoodMall" сайтига жойлаштириш, "ZoodMall"га жойлаштирилган товарларни халқаро "B2C" савдо майдончалари ҳисобланган "eBay", "AliExpress", "Lazada", "Cdiscount" ва ҳоказолар орқали илгари суришни таклиф этади.\nБу эса кунига юз миллионлаб харидорларни Ўзбекистонда ишлаб чиқарилган товарлар ҳақида хабардор бўлишига имконият яратади. Ўзбекистонлик тадбиркорлар мазкур дастурдан бепул рўйхатдан ўтиши назарда тутиляпти.\n"ZoodMall" мобиль иловаси ўзбек ишбилармонларига хориж бозорларида онлайн савдони ташкил этишда қулай имкониятлар беради. Яъни бу 300 миллиондан ортиқ харидор дегани. Ўзбекистон истеъмолчиларига эса энг яхши нархлар ва таклифлар тақдим этилади. Ўз навбатида, Миллий почта оператори маҳсулотларни сифатли етказиб беришни ўз зиммасига олади", — дейди "ZOODEL" компаниясининг МДҲ давлатлари бўйича бош директори С. Мухамедалиев.


«Иссиқ – совуқ» қилиш... Таъсири борми? | Суғдиёна биринчи аёллар электрон журнали\n«Иссиқ – совуқ» қилиш... Таъсири борми?\nОрадан 3 ой ўтиб, оиласи, жуфти ҳалолидан ўзгаси дўст бўлмаслигини тушунган эрим бош эгиб қайтди. Эмишки, бўлиб ўтган воқеаларда аслида у эмас, уни “иссиқ-совуқ” қилиб юрган маъшуқаси гуноҳкормиш. Ўз тажрибамда бундай “муолажа”нинг таъсирини кўрмаганим боис гапларига ишонмадим. Тўғри, бировни айбдор қилишдан осони йўқ. Аммо ҳар ким ўйлаб, фикрлаб иш қилиши учун ақл деган хислат бежиз берилмаган бўлса керак. Қанчалар эримдан хафа бўлмай, фарзандимнинг отаси бўлгани учун уни кечиришга мажбурман…\nSUG’DIYONA: Ёшларнинг мустақил яшаш истагини ҳеч қандай “иссиқ-совуқ” билан йўқотиб бўлмайди. Қизларнинг муаммолари ҳам тугамаслиги аниқ. Шунинг учун бу ҳолатда ота-онадан қизларга сал қаттиққўлроқ бўлиш талаб этилади. Агар улар ота уйида яшашига тўғри келса, уй юмушларини келин ва қизлар ўртасида адолат билан тақсимлаб берилиши ўртадаги совуқчиликни илитиши турган гап.\n— Ёшим 24 да. Мен тенгилар аллақачон оилали бўлиб, фарзандларини парваришлаб юришибди. Яқиндан менга “қари қиз” ёки “нуқсони бор” дея қарай бошлашганини сездим. Отам ва акаларим тақдир бўлганида тўйи бўлади-да дейишса, онам ва бувиларим “ўтириб” қолишимдан жони халак. Катта акамнинг иккинxb марта ўйлангани, кичик акамнинг эса хотини билан ҳеч чиқишолмай яшаётгани камлик қилгандек, менинг тўйим бўлмаётгани ота-онамни ташвишга солиши шубҳасиз. Тўғри, сўроқлаган совчилар кўп. Аммо бир марта келишгач, қайтиб кўрмайсиз. Бу эса оиламдаги аёллар учун муаммо. Шубҳа-гумонлар кайфиятимни синдирса-да, ўзимни қўлга олишга ҳаракат қиламан.\nАммо, бир саволга жавоб тополмайман: Оиласи ва фарзандларининг ризқидан қийиб, бошқаларни “иссиқ-совуқ” қиладиганларга нима наф?\nГулҳида SUG’DIYONA: Оиласи тинч бўлмаган оила билан қуда-андачилик қилишни ҳеч ким ҳам истамаслиги аниқ. Совчилар, одатда, муаммоларнинг сабабини ўрганиб ўтирмайди. Шунчаки, келинлари билан муроса қилолмаган, ўғлини иккинчи марта уйлантирган одамлар билан қариндошчилик риштасини боғлашга бироз чўчиши табиий. ҳаётимиздаги ҳамма воқеага ҳам “иссиқ-совуқ”ни аралаштириш тўғри эмас.\n— Ирода ва эътиқоди суст бўлган инсонда бидъат ҳамда хурофотга ишонч кучли бўлади, деб бежиз айтишмаган. “Иссиқ-совуқ” қилишибди”, “ўқитиб қўйишибди”, “бахти ва омадини боғлашибди” деган гапни ҳар бир муаммосига сабаб қилиб кўрсатадиган кишилар, одатда ҳақиқатга тик боқишдан чўчишади. Зеро, кўнгилни хотиржам қилиш, ўзгалардан айб қидириш, улар учун осонроқ. Аниқроғи, иродасиз, ўзига ишончи паст, бошқаларнинг таъсирига берилувчан ҳамда ожиз инсонлар учун сеҳр-жоду ўзини ҳимоялаш учун яхшигина қуролдир. Дунёқараши кенг, ўз устида ишлайдиган, ақли бутун инсон бу ишни қилмайди ва ишонмайди ҳам. Тўғри, баъзан “Қилдирган “амал”им фойда берди” деганлар ҳам учраб туради. Аммо бу ўзини-ўзи ишонтириш, холос. Унутманг, инсон нимагаки ишонса, ўша рўй беради, қидирганини топади, истаганини кўради. Фикр моддийлашиши ҳақиқат. Юлдуз КОМИЛОВА, исломшунос, “Мовароуннаҳр” нашриёти муҳаррири:\n— Аллоҳ таолонинг изнисиз ер юзида ҳеч ким бошқа бировга зарар ҳам, фойда ҳам етказа олмайди. Аллоҳ таоло марҳамат қилади: “Лекин улар Аллоҳнинг изнисиз у билан ҳеч кимга зарар етказа олмаслар” (Бақара, 102). Бунга ишониш инсонни хотиржам қилади, қалбига таскин беради.


The Guardian Қримдаги қўпорувчиликка уринишдан сўнгги воқеалар ривожини тахмин қилмоқда\n19:11 / 11.08.2016\nРоссия ФХХ Киев маъмурияти томонидан Қримда ташкил этилган қўпорувчилик ҳаракатларининг олдини олгани ҳақида маълум қилганидан сўнг, воқеалар ривожининг уч хил сценарийсини тахмин қилиш мумкин, деб фикр юритади Британиянинг The Guardian газетаси.\nБиринчи воқеалар ривожига кўра, расмий Кремль инқироздан фойдаланиб, Украинадаги можаро сабаб жорий қилинган санкцияларни бекор қилишга Ғарбни ишонтиришга уриниб кўради.\nИккинчи тахминга мувофиқ, Россия ҳукумати «хавфсизлик йўлаги»ни барпо этиш мақсадида «чекланган миқдорда ҳарбий сафарбарлик жорий қилиши» эҳтимол. Бунда, Украинанинг Херсон шаҳридаги электростанция ҳам рус қўшинлари назоратига ўтади.\nНашрнинг тахминича, қуруқликдаги хавфсизлик йўлагини барпо этиш, бирмунча мақсадга мувофиқ вариантдир. Чунки, бу билан Қримнинг сув ва электр таъминоти билан боғлиқ муаммоси ҳал этилади. Керчен бўғозидан ўтувчи кўприк яқин келажакда барпо этилиши сўроқ остида бўлгач, айни муаммолар яна кун тартибига чиққан эди.\nБироқ, воқеалар ривожининг учинчи эҳтимолига биноан, «хаёлга келмаган қандайдир кенг қамровли ҳаракат» амалга оширилади.\nThe Guardian газетасининг қайд этишича, «янги Қрим инқирози йўқ жойдан пайдо бўлган» ва Россия ҳамда Украина томонининг баёнотларидан сўнг, «вазият кескин тус»да эканини англаш қийин эмас.


Етимларга ғамхўрлик — Ibrat.uz\n“Етимларни, то балоғат ёшига етгунларига қадар назорат қилиб (вояга етиш вақтини кузатиб) турингиз: вояга етганларини сезсангиз, (қўлингиздаги омонат) мол-мулкларини ўзларига топширингиз! Уларни исроф қилиб ва (улғайиб қолмасинлар деб) шошқалоқлик билан еб юбормангиз! Ким бой бўлса, (етимнинг мулкидан ейишдан) сақлансин. Агар камбағал бўлса, яхшиликча (меъёрида олиб) есин. Мол-мулкларини ўзларига қайтарганингизда, уларга гувоҳ чақирингиз. Аллоҳ ҳисоб-китобда кифоя қилувчи зотдир” (Нисо сураси, 6-оят).\n“Эҳтилом (балоғатга етган)дан сўнг етимлик йўқдир. Кундузи то кечгача сукут қилиб, (бошқа диндагиларда бўлгани каби) жим туриш ҳам йўқдир”, (Имом Абу Довуд ривоятлари).\nБизнинг диёрларда етим-есирларга алоҳида ғамхўрлик қилиш, уларнинг бошини силаш улкан савоб экани, етимнинг ҳаққини ейиш оғир гуноҳ эканлиги каби тушунчалар халқимизнинг қон-қонига сингиб кетгандир. Бизнинг ота-боболаримиз олийжаноб ислом динимизнинг таълимотига амал қилиб, етимлар, моддий-маънавий кўмак ва ҳимояга муҳтож бўлганларга меҳр-мурувват улашиб, керак бўлса уйларидан жой берганлари фахрланса арзигулик ишдир.\n“Етимни ўз қарамоғига олган киши жаннатда мен билан мана шундай ёнма-ён турамиз”, — деб кўрсаткич ва ўрта бармоқлари орасини очиб кўрсатдилар” (Имом Бухорий ривоятлари).\n“Бас, энди Сиз (ҳам) етимга қаҳр қилманг!” (Зуҳо сураси, 9-оят).\n“Мусулмонларнинг уйи ичида энг яхшиси етимга яхши муносабатда бўлган уйдир. Мусулмонларнинг уйи ичида энг ёмони етимга ёмонлик қилинадиган уйдир”, — деганлар (Имом Бухорий ривоятлари).


Ўзбекистон 2017 йилда 4,5 млрд долларлик хорижий сармояни ўзлаштиради\n13:59 / 01.03.2017\nЖорий йилда Ўзбекистон 4,505 млрд АҚШ доллари миқдорида хорижий сармояларни ўзлаштиришни режалаштирган. Президент Шавкат Мирзиёев қарори билан тасдиқланган инвестиция дастурига кўра, 199та инвестиция лойиҳаларига шу миқдорда сармоя жалб қилиш белгиланган, деб ёзади «Газета.uz».\nУшбу миқдорнинг 1,854 млрд доллари ҳукумат кафолати остида жалб қилинади. Бу маблағлар 79та лойиҳага киритилади. 120 лойиҳага 2,65 млрд долларлик хорижий сармояни тўғридан-тўғри жалб этиш режалаштирилган. Шундан ёқилғи-энергетика соҳасидаги 37та лойиҳага жами 2,47 млрд доллар хорижий сармоя жалб этилади.\nРоссиянинг «Лукойл» компанияси 2017 йилда умумий қиймати 8 млрд долларлик маҳсулотларни тақсимлаш бўйича иккита келишув учун 1,217 млрд доллар сармоя киритади. Gas Project Development Central Asia (GPD, Gazprom International шўъба корхонаси) ҳам Устюрт минтақаси ва Сурхондарё вилоятидаги газ конларини ўзлаштириш бўйича умумий қиймати 1,3 млрд долларга яқин бўлган икки лойиҳани амалга оширишга киришади.\nЭнергетика соҳасида халқаро молиявий институтларнинг хорижий кредитлари ҳисобига 17та лойиҳа бўйича 506,7 млн доллар сармоя ўзлаштириш белгиланган. Япониянинг Mitsubishi Corporation ва Mitsubishi Hitachi Power Systems компаниялари умумий қиймати 1,5 млрд долларга яқин бўлган иккита лойиҳа – Наманган вилоятидаги 900 мВтлик Тўрақўрғон ИЭС қурилиши ҳамда Навоий ИЭСга қуввати 450 мВт бўлган буғ-газ қурилмасини ўрнатишни амалга оширишга киришади. Хитойнинг Zhuhai Singyes Green Building Technology компанияси Самарқанд вилоятида қуёш электрстанциясини қуришни бошлайди.\nРасмий статистик маълумотларга кўра, 2016 йилда Ўзбекистон иқтисодиётида ўзлаштирилган хорижий сармоялар ва кредитлар миқдори 11,3 фоизга ўсиб, 3,7 млрд доллардан ошиб кетган. Ўтган йили умумий қиймати 5,2 млрд долларлик 164та йирик лойиҳани бажариш ишлари якунланган.


МАМАДАЛИ МАХМУДНИНГ МАКТУБИ | МУҲАММАД СОЛИҲ\nПоделиться "МАМАДАЛИ МАХМУДНИНГ МАКТУБИ"\nЁЗУВЧИ МАМАДАЛИ МАХМУДНИНГ СУД ЗАЛИДАН ДУНЁ ЖАМОАТЧИЛИГИГА ЁЗГАН МАКТУБИ\nМамадали Махмуд (Эврил ТУРОН) Тошкент-2000\nБу хатни тўқсон тўққиз фоиз ёпиқ ҳолда, юзлаб қуролланган погонли, каскали кишилар қуршовида кечган суд залида ёздим. Унинг бир нусхасини бир амаллаб умр йўлдошим Муқаддас Махмудга бердим. Мақсадим: кўплаб нусхага кўчирилажак бу хатни Сизларга етказиш… Менга қасддан қилинган тўхмат-бўҳтонлару жабр-зулмларни шу қоғозда акс еттирдим…\nВоқеа шундай юз берди: мен ‘’Тико”да маҳалламиз (Салар-1) дўконига борган едим. Умр йўлдошим Муқаддас Махмуд ёнимда эди. Дўкондан чиқишим билан қора ниқоб кийганлар алланарса билан менинг бошимга уришди. Кейин мени судраб, буклаб машинага тиқишди. Умр йўлдошимнинг чинқириғи, маҳалладошларимнинг қий-чувлари қулоғмга чалиниб қолди. Бу ҳодиса яшин тезлигида кечди. Ойлар кечароқ билсам, ниқобдорлар ‘’Тико”мизни ҳам ўғирлаб кетишибди. Мени ўғирлашган соатнинг ўзида бу зўравбонликни бутун маҳалла, сўнг Ўзбекистон, сўнг дунё билди…\nМабодо 16 феврал воқеасида менинг тариқча ҳам айбим бўлганда эди мен ўз уйимда бўлмас эдим… Менинг ҳам ўзимга яраша ақл-фаросатим бор… Бу пайтда мен, олти-етти ойдан бери, уйдан ешикка чиқмай китоб ёзаётган эдим.\nВужуд-вужудни ларзага солиб юрак-бағримни сил этувчи бу чинқириқ, инграш, йиғиларга одам боласи чиқай олмайди.\nБу олис, овлоқ, номаълум ертўлада ҳар куни шундай…\nМени қўрқув босди, ‘’ном-нишонсиз ўлдириб юборишади’’ деб ўйладим. Мен инграб юбордим. Тағин мени сўкиб, тахқилаб, уриб тепишди. Менинг қўлларимни орқамга қайириб, кишанлашди. Мен қимирласам, кишан менинг қўлларимни баттар қисарди.\nКейин қанча кун, қанча тун кечди, мен билмадим, менинг қўлларимни кишандан ечишмади. Қишда тақир, заҳ ерда, ўттиз учта та танга-танга тешикдан совуқ иззилаб кираётган бетон зиндонда бир ярим ойча бир ўзим юпун, ҳўл ва қонга беланган ҳолда ўлим билан олишиб ётдим…\nУ мени истаган онда ўлдириши, Ахмаджон Одиловдай қамоққа чиритиши, уй-жойимни ёқиши, бола-чақамни автоҳалокатга йўлиқтириши, уларга турли-туман тазйиқлар қилиши, менинг умр-йўлдошим билан икки қизим ҳам шу зиндонда экани, кўз олдимда зўрлашлари ва ўзига шундай хуқуқ берилганлиги хақида қайта-қайта таъкидлади.\nБундай ишларга олтин, пул аямаслигини айтди. Юзида холи борнинг буйруғи билан, айрим кечаларда балки унинг буйруғусиз ниқобдор уч палач (ниқобдорларга нисбатан палач сўзини юзида холи бор айтган) мени кўз кўриб, қулоқ ешитмаган усуллар билан қийнади. Дубинкаларда уравериб, тепавериб қонга белади. Менинг соғ ерим қолмади. Бутун баданим қорайиб, кўкариб, шишиб кетди. Қўл-оёқларимни куйдирди. Игнадан тирноқларим қорайиб, қўпорилиб кетди. Орқамга қўлларим кишанланган ҳолда мени соатлаб осиб қўйди. Менга аллақандай уколлар қилди. Аллақандай суюқликлар ичирди…\nМенинг ҳар куним, ҳар туним қўлларим кишанланган ҳолда олис, овлоқ, номаълум ертўлада шндай қийноқ, азоб билан кечди. Мен бу қоғозда менга берилган мингдан бир азобни ёздим.\nМен бунчалик ёвузликлни бирон китобда ҳам ўқимаганман, бирон кинофилмда ҳам кўрмаганман.\nОғир қийноқлар сўнгида юзида холи бор кимсанинг буйруғи билан қип-ёлонғоч қилиб ечинтиришди, сўнг ўлим стулига ўтқазишди. Сўнг қайтадан менинг қўл-оёқларимга кишан солишди ва ҳамма ёғимни чандиб боғлашди.\nБолаларим, набираларим кўз олдимдан ўтди. Бундан менинг юрак-бағрим эзилиб қон бўлди. Оғир, тўхтовсиз хўрсиниклар томоғимга тиқилди. Ҳаётдан ном-нишонсиз кетаётганимдан, жасадим кулга айланажагидан, бундан болаларим, набираларим, умр йўлдошим хабар топмаслигидан хўрлигим келди. Ўзимга-ўзим ачиндим.\n— Тошкентдан ‘’ҳозир ўлдирилмасин’’ деган буйруқ олдик, деди, менга – энди сени ойлаб қийнаб ўлдирамиз ё айтганларимни ёзиб берасан. Яна мени тунлар, кунлар қийнашда давом этишди. Мен юролмай, ўтиролмай қолдим. Чала жон ётдим. Менинг оёқ-қўлларим яралардан шишиб, йиринглаб кетди. Туфлим оёғимга сиғмай қолди. Дубинкалар зарбидан пайпоқларимнинг тит-пити чиқиб кетди. Мени терговхонасига яланғоёқ ҳолда ўликдай судраб олиб борар, терговдан судраб олиб келар, юзимдан қора ниқобни, орқамга қайирилган қўлларимдан кишанни ечмас эди.\nБу олис, овлоқ, номаълум, қўрқинчли ертўлада аёлларнинг оҳ-фарёдларига одам зоти чдолмас еди!\nСўнгсиз қийноқлардан сўнг ‘’истаганини ёзиб бераман, хотиним билан қизларимнинг ор-номусларини сақлаб қоламан, сўнг судда хақиқатни айтаман’’, деб ўйладим. Ва шундай қилдим. Шундай қилишга мажбур бўлдим.\nБу асл хақиқат вақт кечароқ очилади. Албатта очилади…\n— Кўп одамларнинг ҳаётларини сақлаб қолишинг учун ҳам ёзасан, ҳали телевизорда ҳам чиқасан, кейин Муҳаммад Солиҳни ўлдириб келасан…\n— Мен қотил эмасман, ёзувчиман.\n— Сен шаҳшан президентнинг назоратидасан… – деди юзида холи бор кимса, — сенининг ҳар қадамнинг ўлчанган… Истаган пайтда сени ‘’ол’’ дейиши мумкин… Ёз!…Юзида холи бор мендан ҳамма нарсани президент номига ёздириб олди.\nУнга бундай эрк, чексиз хуқуқни ким берган, билмадим. Мени тўкиб ташлади, мен бутунлай соғлигимдан айрилдим. Мени халқаро холис экспертлар экспертиза қилишларини сўрайман. Мутлақо махфий равишда турли йўл, усул, найранглар билан, ёлғон, тухмат, бўхтонлар билан ўлдириб юборишлари, менинг оиламга турли-туман тазйиқлар қилишлари мумкин. Бу ҳақда айтишди ҳам…\nМен Муҳаммад Солиҳ тўғърисида соҳта нарсалар ёзишга мажбур бўлганимдан кейин, Ўзбекистон республикаси Ички Ишлар Вазири ўринбосари Сайфулла Асадов, тергов Бошқармаси бошлиғи Алишер Шарафиддинов, унинг муовини А. Эгамбердиевлар бир неча марта келиб кетдилар. Улар менга ўзларини таништирдилар ва мен билан одамларча муомалада бўлдилар. Мен уларда президентга садоқатни кўрдим.\nЛекин мен ҳали номаълум ертўлада эдим…Ҳали менинг хаётим қил устида эди…Шу сабабли холи бор мендан нимани ёздириб олган бўлса, уларга ҳам шуни ёзиб бердим. Нима ёзган бўлсам, ҳаммасининг тагига соҳта қўл қўйдим…Бу олис, номаълум, ўлим ҳиди анқиган ертўлага врачлар ҳам бир-неча марта келиб кетишди. Мени даволашди. Ҳатто энди ниқобдорлар ҳам соғайишимга қарашди.\nЧунки, мени телевидениега чиқаришлари керак еди…Тўҳмат текст… Сохта чиқув…\nБу номаълум, қўрқинчли ертўладан ниқобдорлар менга ниқоб кийдириб, мени машинага юзтубан босиб, беш-олти марта ИИВга олиб боришди. Энди холи бор кимса кўздан бутунлай ўчган (мен уни суд маҳали август ойида ИИВ ертўласида тасодифан кўриб қолдим…), энди мен билан С. Асадов, А. Шарафиддинов, А. Егамбердиевлар шуғулланишар эди.\n‘’Шахсан президентнинг ўзи кўради… Энди сенинг ҳаётинг шунга боғлиқ… Балки эрта-индин уйингга ҳам бориб қоларсан…’’ дейишди… Ҳали мен узоқ ва номаълум ертўлада едим. Ҳали менинг хаётим қил устида эди…\n— Агар яна бир ҳафта ўлмай турсанг, кейин узоқ яшайсан, — деди.\n— Старик, агар яна 15 кун ўлмай турсанг 50 йил яшайсан… — деди.\nБу сирли гаплар…\nЛекин биз, бизлар орзу қилган, курашган, Миллий Озодликка – мустақилликка еришганимиздан сўнг мен не учундир таъқибдаман, тазйиқдаман, қамоқдаман.\nТерговда бир марта ҳам мендан ’’қорадорини қайердан олдинг, тўппончани қаердан олдинг?’’ деб сўрашмади. Ҳатто номига ҳам сўрашмади.\n‘’ЭРК’’ газетасини қайердан олдинг деб сўрашди, азоб беришди.\nУ пайтда мен (ишдалигимда) ‘’ЭРК’’ газетасини уйимга ким ташлаб кетганини билмас эдим. Шунча газетани ўз хоҳишим билан президент девонига ва ИИВга топширган едим. Бу хақда уша замонда юртдаги тегишли ерларга ўнлаб хатлар ёзганман… Аммо ҳеч бирига жавоб олмаганман…\nЭнди, замонлар кечароқ ‘’ЭРК’’ газетасини уйимга КГБ одами Ахтам Розиқов қўйиб кетгани аниқ бўлди. Буни мен хозирги терговда ҳам, хозирги судда ҳам айтдим. Улар эшитишни ҳам исташмади. Мени қасддан, туҳматдан қамашганига ким, кимлар жавоб беришади?\nАхтам Розиқов Самарқанд шаҳар, Титов кўчаси 1-уйда яшайди. Адолат бўлса мени Ахтам билан юзлаштиришларини ва чин (хақиқат) қарор топишини истардим.\nАслида мен ‘’ЭРК’’га ҳам, ‘’Бирлик’’га ҳам аъзо эмасман. ‘’ЭРК’’, ‘’Бирлик’’ газеталарига бир чизиқ нарса ҳам ёзмаганман. Уларнинг ҳеч биридан намойиш, митингларида қатнашмаганман, тегишли идора… буни чуқур текшириш ўрнига менга тухмат қилаяпти. Буни ‘’ЭРК’’, ‘’Бирлик’’ аъзоларидан сўрашса ҳам бўлади. Ахмад Аъзамга ўхшашлардан сўрашса ҳам бўлади.\nДил, тил бирлиги – элимиз келажаги… Мен президентни кимга, қайерда ёмонлабман? Мен президентни қайси газетада қоралаб ёзибман? Ҳар бир одам каби менинг ҳам президент тўғрисида ўз фикрим бор. Бу менинг шахсий фикрим, нисбий фикрим. Бунинг нимаси ёмон? Фикр билдириш ҳеч бир замон таъқиқланганми?\nМен ҳеч ерда, ҳеч қачон Муҳаммад Солиҳ билан президентни қуршаб олиш тўғрисида гаплашмаганман. Менимча бу бирон ишга илиниш илинжида бўлган Алишер Бегибайевнинг уйдурмаси. Агар шу гапларим ёлғон бўлса: қани аниқ далил-исботлар?\nТерговда, судда менга қойилган айбларнинг биттасининг ҳам исботи йўқ. Бўлиши ҳам мумкин эмас. Чунки бунинг ҳаммаси тухмат!\nТўғри, 1998 йил 2 марта мен Киевга, Муҳаммад Солиҳнинг олдига борганман. Хўш, бунинг нимаси ёмон? Мен бошқа ёзувчилар ҳам унинг олдига бориб келишаяпти-ку… Борган одам фитна уюштираверадими? Уюштирса, бунга аниқ исбот қани? Йўқ. Бўлиши ҳам мумкин эмас. Чунки фитна тўғрисида мутлақо гап бўлмаган. Ортиқча хуқуқ берилган тизим нима деса, туҳмат қилса ҳам тўғри бўлаверса — охири нима бўлишини билмадим. Олдин ҳам шу тизим мени туҳмат билан қамаган эди. Яна туҳмат билан қамади. Ишни ҳалол йўл билан очиш керак. Ишни туҳмат билан, хўрлаш билан, қийноқ билан, мислсиз жабр-зулм билан очадими? Мислсиз қийноқ-ҳар қандай туҳматни гуноҳсизнинг бўйнига қўяди. Бу ёвуз усулнинг умри қисқа.\nМени 14 йилга озодликдан маҳрум этди.\nБу кетишда Олий Судда ҳам спектакл ўзгармайди.\nМен фақат Сизлардан адолат кутаман.\nтутқун ёзувчи Еврил Турон (Мамадали Махмудов) / имзо /\nОлтин тусли дарёнинг сўл қирғоғида\nЎсар еди меваси бўл асл оғочлар.\nЁт юртлардан келган ётлар илмоғида…\nЧатишди бу меваси ол асл оғочлар…\nЗанглар босган чанг асрлар силсиласида\nЙўқотдилар ўз ўзлиги ўз тотини.\nҚумлар ютган чанг замонлар зилзиласида\nУнутдилар ўз кечмиши, ўз отини.\nЭнди эса чатишмаган ўз аслини\nСовуқ ёқдан келиб қолган келгинди дер.\nКун ботгандан кунилайди бир-бирини…\nБу кетишда не булади?…\n26 октябр 2000 йил, хастахона.\nНаписал: Admin // Мурожаат, Терроризм, Ўзбекча // Июль 9, 2010\n← JAR YOQASIDAGI DAVLAT Qop-qora yolg’on →


ядровий - Parstoday\nиюн 15, 2021 13:58\nНАТО Россиянинг НАТОга қарши ядовий арсеналини ўзгартириш ва диверсификация қилиш ҳақида хабар қилди.\nапрел 22, 2021 11:40\nМаҳаллий манбалар Ғазза бўлгаси атрофидаги сионистик шаҳарчаларда ракета ҳужумидан огоҳлантирувчи сирена берилгани ҳақида хабар берди.\nапрел 12, 2021 15:55\nапрел 12, 2021 12:45\nЭрон Атом Энергияси Ташкилотининг раҳбари Натанз бойитиш марказига қарши ҳаракатни Эроннинг саноат ва сиёсий тараққиётига қарши бўлган мухолифатнинг ядро саноати сезиларли ривожланишига тўсқинлик қилишдаги мағлубияти белгиси деб атади.\nапрел 11, 2021 19:05\nЭрон Атом Энергияси Ташкилотининг вакили Натанз ядровий иншоотидаги аварияга "электр энергиясининг узилиши" сабаб бўлганини таъкидлади.\nапрел 08, 2021 16:55\n2007 йилнинг шу куни Натанз ядровий иншоотида иккинчи янги сентрифугалар тўпламини ишга тушириш лойиҳасининг очилиши билан Халқаро Атом Энергияси Агентлигининг тўлиқ назорати остида Эрон уранни бойитиш саноатига киришди. Исломий Эрон ёш олимларининг шарафли саъй-ҳаракатларини қадрлаш учун Маданий инқилоб Олий Кенгашининг қарори билан мамлакатнинг расмий тақвимида фарвардиннинг 20-куни Миллий ядро технологиялари куни деб номланди.\nЭронда 9 та ядро маҳсулотининг тақдимоти\nапрел 09, 2021 16:01\nЭрон олимларининг саъй-ҳаракатлари ва тажрибаси билан Исфаҳон Ядровий минтақасида ядро саноатининг 9 та амалий маҳсулоти маҳаллийлаштирилди.\nБугун Эронда Миллий ядро технологияси куни\nапрел 09, 2021 11:35\n20-фарвардин куни Эрон Ислом Жумҳурияти тақвимида "Миллий ядро технологияси куни" деб номланган.\nЭрон давлати Англия ва унинг иттифоқчиларидан фарқли улароқ, барча ядро қуролларни йўқ қилиш тарафдоридир\nмарт 17, 2021 12:17\nЭрон ТИВ раҳбари кеча Британия Бош вазири Борис Жонсоннинг Эроннинг тинчликпарвар ядровий дастуридан хавотир билдиришига жавобан, Эрон ислом респуликаси ҳар доим Лондон ва унинг иттифоқчиларидан фарқли улароқ, барча ядро қуроллари ва оммавий қирғин яроқларини йўқ қилиш кераклигини таъкидлайди деб айтди.